**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 10 Μαρτίου 2021, ημέρα Τετάρτη και ώρα 10.15΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Κύρωση της Απόφασης (ΕΕ, ΕΥΡΑΤΟΜ) 2020/2053 του Συμβουλίου της 14ης Δεκεμβρίου 2020 για το σύστημα των ιδίων πόρων της Ευρωπαϊκής Ένωσης και για την κατάργηση της απόφασης 2014/335/ΕΕ, Ευρατόμ και άλλες διατάξεις» (4η συνεδρίαση - β΄ ανάγνωση).

Στη συνεδρίαση παρέστη ο Υφυπουργός Οικονομικών, Γεώργιος Ζαββός.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Παναγιώτα (Νόνη) Δούνια, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Παναγής Καππάτος, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Ιωάννης Δελής, Διαμάντω Μανωλάκου, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η τέταρτη συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου με τίτλο «Κύρωση της Απόφασης (ΕΕ, ΕΥΡΑΤΟΜ) 2020/2053 του Συμβουλίου της 14ης Δεκεμβρίου 2020 για το σύστημα των ιδίων πόρων της Ευρωπαϊκής Ένωσης και για την κατάργηση της απόφασης 2014/335/ΕΕ, Ευρατόμ και άλλες διατάξεις».

Είμαστε στην δεύτερη ανάγνωση του νομοσχεδίου.

Τον λόγο έχει ο Εισηγητής της Πλειοψηφίας, κ. Κωνσταντίνος Καραγκούνης.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι έχω την αίσθηση ότι τις προηγούμενες μέρες αναλύθηκαν επαρκώς και τα δύο μέρη του νομοσχεδίου και οι παρατηρήσεις μου θα είναι αρκετά περιορισμένες.

Κρατάω τη θετική στάση του ΚΙΝΑΛ, αλλά και τις πολύ στοχευμένες και παραγωγικές επισημάνσεις του Εισηγητή του, κυρίου Λοβέρδου. Κρατάω, επίσης, την επιφύλαξη που εκφράστηκε από το ΣΥΡΙΖΑ και από την Ελληνική Λύση και ιδιαίτερα, βέβαια, από την Αξιωματική Αντιπολίτευση.

 Όπως πολύ σωστά ειπώθηκε, ήδη χθες το ανέφερε και ο Εισηγητής του ΚΙΝΑΛ, για το πρώτο μέρος, πραγματικά, είναι δύσκολο να κατανοήσει κάποιος, ποια μπορεί να είναι η επιφύλαξη που κράτησε ο ΣΥΡΙΖΑ όταν μιλάμε για μια αυτονόητη απόφαση που επιτεύχθηκε στο Ευρωπαϊκό Συμβούλιο και με την οποία, βεβαίως, «ξεκλειδώνουν» για τη χώρα μας εβδομήντα δύο δισεκατομμύρια ευρώ.

 Για το πρώτο μέρος, λοιπόν, καλό είναι να μας αιτιολογήσει ο Εισηγητής του ΣΥΡΙΖΑ για ποιο λόγο επιφυλάσσεται, να γνωρίζει βεβαίως και ο ελληνικός λαός τι θέση παίρνει το κόμμα της Αξιωματικής Αντιπολίτευσης για το Ταμείο Ανάκαμψης και για το Πολυετές Δημοσιονομικό Πλαίσιο. Aλλά, και για το δεύτερο μέρος, σοβαρή διαφωνία δεν βλέπω να υπάρχει, πέραν, βεβαίως του γεγονότος της αμφιβολίας που εξέφρασε ο Εισηγητής της Αξιωματικής Αντιπολίτευσης για το ποια θα πρέπει να είναι η εξέλιξη του ΤΧΣ και τι ρόλο μπορεί να έχει μελλοντικά.

Αλήθεια, καλό είναι να ακούσουμε τι πιστεύει η Αξιωματική Αντιπολίτευση ως υπεύθυνη Αντιπολίτευση για το μέλλον του ΤΧΣ. Τις απόψεις της Κυβέρνησης τις ξέρετε, τις απόψεις του SSM τις γνωρίζετε, τις θέσεις της Ευρωπαϊκής Κεντρικής Τράπεζας, επίσης, τις ξέρετε, την άποψη των φορέων, επίσης, την καταλάβατε. Ακόμα και οι εκπρόσωποι των εργαζομένων κατά βάση δεν διαφωνούν με το νομοσχέδιο. Τον καταστατικό στόχο του ΤΧΣ αν μη τι άλλο τον έχετε υπόψη σας.

Όλες αυτές οι απόψεις συγκλίνουν, οπότε καλό είναι να ακούσουμε και εσείς τι πιστεύετε ή που τελικά διαφωνείτε. Διότι σε κάθε περίπτωση ακόμα και αν η μόνη σας αντίρρηση είναι τι θα γίνει τελικά με το ΤΧΣ, αυτό δεν σημαίνει ότι πρέπει να καταψηφίσετε το νομοσχέδιο, διότι η βασική σας επιδίωξη, τουλάχιστον όπως την εκφράσατε στο πρόσφατο παρελθόν έχει ικανοποιηθεί. Ποια είναι αυτή; Το καθήκον της Κυβέρνησης να μην υπάρξει μελλοντική αύξηση του μετοχικού κεφαλαίου της Συστημικής Τράπεζας χωρίς τη συμμετοχή του ΤΧΣ και όπως σας εξηγήσαμε με αυτό το νομοσχέδιο ακριβώς αυτό προβλέπουμε. Προβλέπουμε τη συμμετοχή του ΤΧΣ σε ενδεχόμενη αύξηση με όρους διαφάνειας και εξυπηρέτησης του δημοσίου συμφέροντος και μάλιστα, πραγματοποιούμε αυτό που εσείς ποτέ δεν κάνατε. Τι δεν κάνατε; Στις τροποποιήσεις του ν.3869/2010 που φέρατε το 2015, ποτέ δεν δώσατε τη δυνατότητα στο ΤΧΣ να συμμετέχει σε αύξηση μετοχικού κεφαλαίου και έτσι το ΤΧΣ, όπως σας το είχα αναλύσει και στην πρώτη μου τοποθέτηση, σε περίπτωση αύξησης να μην είχε καν τη δυνατότητα να συμμετάσχει, με αποτέλεσμα να χάσει μετά βεβαιότητας την αξία της επένδυσής του.

Γι’ αυτό και μόνο το λόγο έχω την εντύπωση, κύριε Εισηγητή της Αντιπολίτευσης ότι πρέπει να υπερψηφίσετε το νομοσχέδιο, εκτός αν μου πείτε ότι δεν ψηφίζετε γιατί διαφωνείτε με τη ρήτρα της ασυλίας, δεν χρειάζεται να επανέλθουμε σε αυτό, διότι έχει εξηγηθεί πλήρως. Είναι φυσική εξέλιξη της ρύθμισης που φέρατε το 2015 περί χαμηλότερης τιμής κτήσης ή διάθεσης, σας το ανέλυσε εχθές ο Υπουργός. Ας ελπίσουμε ότι θα τα εξετάσετε καλύτερα αυτά τα ζητήματα και θα τοποθετηθείτε με μια άλλη συλλογιστική στη συνέχεια.

Επίσης, κρατώ την αρνητική στάση του ΜέΡΑ25 και για τα δύο μέρη του νομοσχεδίου, δηλαδή στην ουσία και το ΜέΡΑ25 διαφωνεί όσον αφορά στο Α’ Μέρος με την έλευση των 72 δις για τη χώρα μας, διότι κυρίες και κύριοι συνάδελφοι, ας μη γελιόμαστε αυτή είναι η ουσία και περί αυτού πρόκειται. Όσον αφορά στο Β’ Μέρος επαναλαμβάνει συνεχώς «για ζημία του δημοσίου». Μια παράταξη που πραγματικά θα έπρεπε να ήταν πολύ πιο συγκρατημένη στην κριτική της, πολύ πιο σεμνή και ταπεινή μετά τη λαίλαπα του 2015 και αυτό, βεβαίως, αφορά κατά ένα τεράστιο μέρος τον πρόεδρο αυτού του κόμματος, το ανεκτίμητο «asset» της προηγούμενης κυβέρνησης. Όχι, βεβαίως, ότι δεν έχει τεράστιες ευθύνες ο ΣΥΡΙΖΑ, όπως τοποθετήθηκε και η ηγεσία του Υπουργείου και ο κ. Τσίπρας προσωπικά. Μια ομάδα ήσασταν συνοδοιπόροι σε όλες αυτές τις καταστροφικές αποφάσεις, αλλά, εν πάση περιπτώσει, το ζήτημα δεν το χειρίστηκε και προσωπικά ο κ. Τσακαλώτος. Σας εξηγήθηκε επαρκώς, νομίζω τόσο από τον Υπουργό όσο και από εμένα στην πρωτολογία μου, εξαϋλώθηκε η αξία των μετοχών που κατείχε το ΤΧΣ μετά την τρίτη ανακεφαλαιοποίηση και άφησαν να είναι κάτω από 500 εκατομμύρια, δηλαδή απώλεια 90%. Το είχα πει και στην πρώτη τοποθέτησή μου, επαναλήφθηκε επαρκώς, αναλύθηκε πλήρως από τον Υπουργό των Οικονομικών με τα στοιχεία που ζήτησε και ο κύριος Λοβέρδος. Το είχα πει οκτώ μαζεμένοι ΕΝΦΙΑ, πληρώθηκαν από τους Έλληνες φορολογούμενους για τη ζημιά που υπέστη το δημόσιο. Οπότε, νομίζω ότι δεν έχει νόημα να επαναλαμβάνουμε τα αυτονόητα.

Εγώ θα ήθελα να μείνω στα θετικά της διαδικασίας και να επισημάνω κάποιες πολύ σημαντικές παρατηρήσεις ως απόσταγμα των συνεδριάσεων μέχρι τώρα, αλλά και βεβαίως σε όσα πολύ ενδιαφέροντα μας είπαν και οι φορείς εχθές. Νομίζω ότι τρία είναι τα πολύ σημαντικά σημεία, που ακούστηκαν μέχρι τώρα, αν μπορώ τα βάλω σε μια σειρά αξιολόγησης.

Πρώτο σημείο. Το Ταμείο περνάει σε νέο ρόλο, που σηματοδοτεί μια νέα σελίδα της ελληνικής οικονομίας. Πρέπει να αντιδιαστείλουμε τη νέα πρόβλεψη από τα όσα ίσχυαν μέχρι τώρα σε σχέση με τη συμμετοχή του Ταμείου σε κεφαλαιακές ενισχύσεις με στόχο την αντιμετώπιση μιας κρίσης και τη διάσωση των τραπεζών. Δεν μιλάμε για κάτι τέτοιο, πλέον οι αυξήσεις κεφαλαίου των πιστωτικών ιδρυμάτων γίνονται σύμφωνα με τις συνήθεις εταιρικές διαδικασίες, το τόνισε χαρακτηριστικά χθες ο εκπρόσωπος της Τραπέζης Ελλάδος, ο Κ. Χατζηεμμανουήλ. Με τις προτεινόμενες αλλαγές το Ταμείο μπορεί να συμμετέχει με όρους, όπως ο οποιοσδήποτε ιδιώτης επενδυτής σε αυξήσεις μετοχικού κεφαλαίου, προκειμένου να προστατεύσει την περιουσία του, ελέγχοντας τον τρόπο, που το ίδιο το επιθυμεί, να συμμετέχει. Σε αυτό έκανε αναφορά, αν θυμάμαι καλά, ο κύριος Βερύκιος.

Ο «Ηρακλής» και το πτωχευτικό και η συμβολή του ΤΧΣ με την τροποποίηση που γίνεται σήμερα, συμβάλλουν στο κατάλληλο κλίμα που θα επαναφέρει το ελληνικό τραπεζικό σύστημα στην κανονικότητα και θα γίνει ξανά επενδύσιμο από τους ξένους επενδυτές. Το εξήγησε επαρκώς, επίσης, ο Υφυπουργός, ο κ. Ζαββός, αλλά το τόνισε και ο κ. Χατζηνικολάου.

Είναι προφανές ότι η παρουσία του ΤΧΣ σε μια πιθανή κεφαλαιακή αύξηση είναι εξαιρετικά σημαντική, γιατί διασφαλίζει πρώτα από όλα εμπιστοσύνη στο εγχείρημα, οπότε μόνο και μόνο η παρουσία του δρα καταλυτικά για να εξασφαλισθεί η επιτυχία.

Δεύτερο σημείο. Διασφαλίζονται τα χρήματα των Ελλήνων φορολογουμένων, που για μένα η πιο σημαντική πρόβλεψη του νομοσχεδίου, διότι με το νέο πλαίσιο αποκλείεται η απίσχναση των δικαιωμάτων του Ταμείου μέσω μη ρεαλιστικών αυξήσεων σε πολύ χαμηλή τιμή με βάση την πρόβλεψη ότι οποιαδήποτε αύξηση πρέπει να περιλαμβάνει και σημαντική, από οικονομικής άποψης, συμμετοχή του ιδιωτικού τομέα.

Μάλιστα, κάποιοι προέβλεψαν από την ακρόαση των φορέων που είχαμε χθες, ότι με τις προτεινόμενες ρυθμίσεις, θα μπορέσουμε, ίσως, αν όλα πάνε καλά, να ανακτήσουμε και ένα μέρος της ζημίας. Και αυτό θα ήταν εξαιρετικά σημαντικό.

Τρίτο σημείο και τελευταίο, διασφαλίζεται ο στρατηγικός στόχος της αποεπένδυσης. Διότι το Ταμείο δεν επιδιώκει να διαιωνίσει την παρουσία του στις τράπεζες. Τουναντίον, ο στόχος είναι να απεμπλακεί, να λειτουργήσουν οι τράπεζες όπως λειτουργούν σε όλο τον κόσμο, χωρίς να επιβαρύνουν τους φορολογούμενους και χωρίς να ζημιωθεί περαιτέρω το δημόσιο. Αυτή άλλωστε είναι και βασική πρόνοια του νομοσχεδίου.

Νομίζω κυρίες και κύριοι συνάδελφοι, ότι αυτή είναι η εικόνα των επιχειρημάτων που υποστηρίξαμε τις προηγούμενες μέρες. Και είμαι απόλυτα σίγουρος, ότι από δω και πέρα μπορούμε να περιμένουμε κάτι καλύτερο για το τραπεζικό σύστημα, που η αλήθεια είναι, έχει ταλαιπωρηθεί. Κυρίως, όμως, για τους φορολογούμενους, που έχουν στερηθεί τα τελευταία 10 χρόνια της κρίσης, των πραγματικών δυνατοτήτων του χρηματοπιστωτικού συστήματος των τραπεζών, αλλά, βεβαίως, έχουν στερηθεί και τις πραγματικές δυνατότητες της οικονομίας. Ας κρατήσουμε τα θετικά για την επόμενη μέρα.

Ευχαριστώ πάρα πολύ κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Κι εμείς ευχαριστούμε πολύ τον κύριο Καραγκούνη.

Το λόγο έχει ο Εισηγητής της Μειοψηφίας, κ. Νικόλαος Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ (Εισηγητής της Μειοψηφίας) :**  Ευχαριστώ πολύ κύριε Πρόεδρε.

Θα προσπαθήσω να είμαι σύντομος και να συνοψίσω τη συζήτηση που έγινε μέχρι σήμερα. Να ξεκαθαρίσουμε από την αρχή, ότι η επιφύλαξη η δική μας επί της αρχής, προκύπτει από τη σύγκληση δύο νομοσχεδίων σε ένα, εκ των οποίων, τελικά, δεν είναι κυρίαρχο το πρώτο. Δηλαδή, αυτό που έχει το τίτλο του νομοσχεδίου «Απόφαση του Συμβουλίου της Ευρώπης για αύξηση των ιδίων πόρων κ.λπ.», στο οποίο συμφωνούμε. Αλλά δεν είναι τυχαίο, ότι όλη η συζήτηση, το 70% - 80% της συζήτησης, περιστρέφεται πάνω στο δεύτερο μέρος. Και εμείς λέμε «γιατί ψηφίζετε επιφύλαξη;», ενώ, ουσιαστικά, το δεύτερο μέρος είναι αυτό το οποίο καθορίζει τη συζήτηση και τελικά, αν θέλετε, και την ψήφο σε μεγάλο βαθμό. Θα το δούμε, βέβαια, στην Ολομέλεια, αν θα υπάρξουν κάποιες αλλαγές, τροποποιήσεις κλπ..

Επομένως, η Κυβέρνηση δεν μπορεί να βάζει την Αντιπολίτευση σε δίλημμα, ούτε μπορεί η Αντιπολίτευση να υποτάσσεται σε κοινοβουλευτικούς τακτικισμούς και κόλπα. Διότι, το θεωρούμε κόλπο αυτό, κάθε φορά υπό τον τίτλο ενός νομοσχεδίου, να υποκρύπτονται και να συγκλίνουν πολλά νομοσχέδια σε ένα. Αυτό γινόταν στο πρώτο και στο δεύτερο μνημόνιο, όπου υπήρχε σωρεία άρθρων, 200- 250 άρθρα, όπου έπρεπε να ψηφίσεις στο σύνολο και δεν μπορούσες να ξεχωρίσεις κανένα άρθρο, το οποίο ήταν και θετικό.

 Είναι, λοιπόν, απορίας άξιο, η ταύτιση του Εισηγητή του για ΚΙΝ.ΑΛ., του κ. Λοβέρδου, με την Κυβέρνηση στο θέμα της ψήφου και η κατηγορία εναντίον μας, επειδή δηλώσαμε επιφύλαξη.

Κύριε Λοβέρδο, ξέρουμε. Ευτυχώς ή δυστυχώς οι απόψεις σας είναι γνωστές και προφανώς όλοι κρινόμαστε και ο καθένας κρίνεται για τις απόψεις του.

 Σχετικά με την ουσία συνοπτικά, σε ό,τι αφορά το πρώτο μέρος, προφανώς, είμαστε υπέρ της αύξησης των ιδίων πόρων της Ευρωπαϊκής Ένωσης, αλλά, επίσης, προφανώς, θέλουμε να υπογραμμίσουμε και τη διαφορετικότητά μας σε σχέση με την κυρίαρχη πολιτική του νεοφιλελευθερισμού στην Ευρωπαϊκή Ένωση που εκφράζεται μέσω του συμφώνου σταθερότητας, το οποίο αναγκάστηκε η ΕΕ να το αναστείλει και να εφαρμόσει πολιτικές ισχυρής κρατικής στήριξης για να αντιμετωπίσει τις συνέπειες της πανδημίας. Όποτε υπάρχει κρίση και το 2008 με την κατάρρευση της Lehman Brothers και την εξαγωγή της κρίσης εκτός από την Αμερική και στην Ευρωπαϊκή Ένωση, τότε υπήρξαν ισχυρές κρατικές χρηματοδοτήσεις. Δεν μπορεί να συνεχιστεί αυτή η κατάσταση, στα δύσκολα να παρεμβαίνει το κράτος υπέρ των ιδιωτών και στα υπόλοιπα να αποθεώνουμε τους ιδιώτες.

Βάζουμε, επίσης, το ζήτημα, με αφορμή την κρίση, της διεύρυνσης των ιδίων πόρων και ιδιαίτερα του φόρου στις χρηματοπιστωτικές συναλλαγές και στους ψηφιακούς γίγαντες, όπως και τις αλλαγές στους κανόνες του συμφώνου σταθερότητας. Αυτή η συζήτηση κρατάει χρόνια και θα κρατήσει και άλλα χρόνια απ΄ ότι φαίνεται.

Πράγματι, όπως είπε ο κ . Σταϊκούρας, βρισκόμαστε σε μια πορεία συζητήσεων γύρω από τη διεύρυνση των ιδίων πόρων της Ευρωπαϊκής Ένωσης, την αύξηση των ιδίων πόρων και τη διεύρυνση. Το ερώτημα είναι προς τη Νέα Δημοκρατία, τι πολιτική έχετε ως Νέα Δημοκρατία πάνω σ΄ αυτές τις προτάσεις που συζητούνται σήμερα στην Ευρωπαϊκή Ένωση, στις προτάσεις που βρίσκονται στο τραπέζι; Στηρίζετε αυτά τα αιτήματα, ναι ή όχι και μέχρι ποιου σημείου στηρίζετε; Σε αυτό έχει ενδιαφέρον να γίνει συζήτηση.

Ανάλογο ζήτημα με τους πόρους προσθετικά είναι αν θα στηρίξετε την πολιτική της συνεισφοράς των πόρων που απορρέουν από τα μη ανακυκλούμενα πλαστικά απορρίμματα. Γιατί, σας είπα και χθες, η πολιτική σας εντός Ελλάδας είναι η καύση των απορριμμάτων και όχι η ανακύκλωση των πλαστικών απορριμμάτων και των λοιπών.

Επίσης, ένα τελευταίο ζήτημα είναι η συζήτηση πάνω στις προτάσεις σας για το Ταμείο Ανάκαμψης. Πώς θα αξιοποιηθεί αυτό το Ταμείο Ανάκαμψης. Έχουμε διαβάσει κάποια πράγματα. Δεν έχει γίνει συζήτηση επίσημη στη Βουλή μέχρι σήμερα. Εμείς δεν είμαστε αισιόδοξοι από αυτά που διαβάζουμε και από αυτά που ζούμε από τότε που η Νέα Δημοκρατία έγινε κυβέρνηση ξανά, τον Ιούλιο του 2019, με τις πολιτικές που έχει εφαρμόσει και με τις πολιτικές που εφαρμόζει καθημερινά στα ζητήματα της ανάπτυξης, αφού κατά τη γνώμη μας περιφρονεί το περιβάλλον, διαλύει τις εργασιακές σχέσεις, υποβαθμίζει συνεχώς το κοινωνικό κράτος. Αυτή είναι η πολιτική σας και με αυτή την πολιτική απ΄ ό,τι φαίνεται κάτω από το ιδεολογικό σχήμα της έκθεσης του κυρίου Πισσαρίδη προχωράτε.

Σχετικά με το δεύτερο μέρος για τις διατάξεις του Ταμείου Χρηματοπιστωτικής Σταθερότητας. Είναι σαφής ο στόχος ο δικός σας του επείγοντος να περάσουν αυτές οι διατάξεις, γιατί έχετε την Τράπεζα Πειραιώς, έχετε την Εθνική Ασφαλιστική κ.λπ.. Στόχος είναι η αποεπένδυση, δικός σας στόχος, και η αλλαγή του χαρακτήρα του Ταμείου Χρηματοπιστωτικής Σταθερότητας, ως φορέα κρατικών ενισχύσεων των πιστωτικών ιδρυμάτων. Και αυτές οι διατάξεις υποτάσσονται στο στόχο της εξυπηρέτησης των μεγάλων ιδιωτικών συμφερόντων, όπου το τραπεζικό σύστημα δεν θα υπηρετεί το θεμέλιο της ελληνικής οικονομίας που είναι οι μικρομεσαίες επιχειρήσεις, όπως γίνεται και μέχρι σήμερα που οι επιχειρήσεις αυτές δεν μπορούν ούτε απέξω να περάσουν από τα πιστωτικά ιδρύματα.

Ο στόχος, λοιπόν, αυτός υπηρετείται, τόσο με την μη άσκηση του δικαιώματος του ΤΧΣ, σε σχέση με τη σύνθεση των διοικήσεων των τραπεζών, όσο και με την επέκταση της ασυλίας των τραπεζικών στελεχών και στα στελέχη του ΤΧΣ, βάσει του δεύτερου εδαφίου της παραγράφου 1 του άρθρου 405 του ποινικού κώδικα, όπως διατυπώθηκε με τον ν.4619/2019 και όπως τροποποιήθηκε με την παρ. 3 του άρθρου 12, του ν.4637/2019, με ισχύ από 18 Νοεμβρίου του 2019.

Και τι λέει αυτό, θα σας διαβάσω τέσσερις σειρές και τελειώνω. «Για την ποινική δίωξη των εγκλημάτων που προβλέπονται στο άρθρο 90 παρ. 1 εδάφιο β, αν η απιστία στρέφεται άμεσα κατά πιστωτικού ή χρηματοδοτικού ιδρύματος ή επιχειρήσεων του χρηματοπιστωτικού τομέα, απαιτείται έγκληση». Αυτό σημαίνει, δηλαδή, ότι τίθενται τα στελέχη του ΤΧΣ στο καθεστώς που διέπει και τα στελέχη του τραπεζικού τομέα. Άρα, ακόμα και αν υπάρχει βλαπτική επίπτωση απέναντι στο δημόσιο συμφέρον, τα στελέχη αυτά μένουν στο απυρόβλητο. Για μας αυτό είναι ακατανόητο. Θα τα πούμε στην Ολομέλεια. Συνεχίζουμε να επιφυλασσόμαστε στο σύνολο, γιατί σας είπα ποια είναι η λογική της σύγκλησης δύο νομοσχεδίων σε ένα.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Κι εμείς ευχαριστούμε. Το λόγο έχει ο Ειδικός Αγορητής του Κινήματος Αλλαγής, κ. Ανδρέας Λοβέρδος.

**ΑΝΔΡΕΑΣ ΛΟΒΕΡΔΟΣ(Ειδικός Αγορητής του Κινήματος Αλλαγής):** Ευχαριστώ κύριε Πρόεδρε. Καλημέρα κυρίες και κύριοι βουλευτές. Να είστε καλά. Πρώτα απ’ όλα να ευχηθώ περαστικά, σιδερένιος και γρήγορα ξανά στο καθήκον του, στον αστυνομικό ή στους αστυνομικούς, που έπεσαν θύματα της βίας χθες το βράδυ.

Κυρίες και κύριοι βουλευτές, δεν υπάρχει καμία αμφιβολία, τα γεγονότα των τελευταίων ημερών, προκαλούν αποτροπιασμό σε κάθε δημοκρατικό πολίτη αυτής της χώρας.

Κύριε Πρόεδρε, εδώ που έχουμε φτάσει, εδώ που έχουν φτάσει τα πράγματα, ένα πράγμα έχω μόνο να πω. Τέρμα τα παιχνίδια. Τέρμα τα παιχνίδια με τη βία. Η βία δεν είναι παιχνίδι ούτε πολιτικό ούτε, πολύ περισσότερο, κομματικό. Έχουμε δημοκρατικό χρέος όλοι μας, να αποκηρύξουμε τη βία, να μην την ενθαρρύνουμε, να μην την υποθάλπουμε και τέλος να μην την εκμεταλλευόμαστε.

Τέρμα τα παιχνίδια με τη βία, γιατί είναι παιχνίδι στην κάθε φορά αρχή ενός συμβάντος, να προσπαθούν τα κόμματα να εκμεταλλευτούν το περιστατικό της βίας και μετά δήθεν να αποσύρονται. Τέρμα τα παιχνίδια με τη βία, τέρμα τα παιχνίδια και με την πανδημία.

Τώρα, όσον αφορά το σχέδιο νόμου, εμείς εκφράσαμε θετική γνώμη. Δεν θα τα επαναλάβω, θα τα πω αύριο στην Ολομέλεια. Άλλωστε, δεχτείτε ακόμη μια φορά την παρατήρησή μου, ότι η δεύτερη ανάγνωση θεσπίστηκε και είναι μια γενναία μεταρρύθμιση που κάναμε εμείς στον Κανονισμό της Βουλής, για να συμπεριλάβει τις παρατηρήσεις της Βουλής που έχει δεχτεί η Κυβέρνηση και η Βουλή να τις επαναξιολογήσει ή να φέρει τροπολογίες.

Χθες μάθαμε, κύριε Υφυπουργέ, από τον Υπουργό, ότι θα φέρετε τροπολογίες. Καταλληλότερη μέρα από τη σημερινή δεν υπάρχει. Και τι δικαιολογία θα έχετε αύριο να πείτε; Ότι δεν προλάβαμε το Γενικό Λογιστήριο του Κράτους να μας δώσει την έκθεση ή το α’ ή το β’. Για ένα απόγευμα έχουμε το θέμα; Αποκλείεται. Μια οργανωμένη κυβέρνηση δεν τα έχει αυτά τα προβλήματα.

Θα φέρετε αύριο τροπολογίες, ενώ η δεύτερη ανάγνωση καταναλώνεται ασκόπως σε επανάληψη επιχειρημάτων που έχουν αρθρωθεί ή σε διασταύρωση πολιτικών επιχειρημάτων που η Ολομέλεια είναι ο καλύτερος χώρος.

 Εμείς ψηφίσαμε ναι επί της αρχής, γιατί όπως είπα χθες και επαναλαμβάνω σήμερα αύριο θα το αναπτύξω αρχή του νομοσχεδίου δεν είναι το άρθρο για το οποίο κρατάτε αρνητική στάση και εμείς έχουμε πολύ μεγάλο προβληματισμό σε ό,τι αφορά την ποινική ευθύνη του α΄ ή του β, δεν είναι εκεί, δεν συνιστά αυτό την αρχή του νομοσχεδίου.

 Για εμάς και αυτό είναι θέμα πολιτικής αξιολόγησης η αρχή του νομοσχεδίου προκύπτει από τα όσα το νομοσχέδιο αναφέρει και ρυθμίζει σε σχέση με την αύξηση των ιδίων πόρων της Ευρωπαϊκής Ένωσης που εμείς την είχαμε θέση αρχής, όταν εσείς δεν ξέρω τι λέγατε για την Ευρωπαϊκή Ένωση.

Και πράγματι, αγαπητέ συνάδελφε Εισηγητή του ΣΥΡΙΖΑ, είναι γνωστές οι απόψεις μου, πολύ σωστά το είπατε. Είναι γνωστές οι απόψεις μου και για το εξάμηνο Τσίπρα-Βαρουφάκη και για την ανακεφαλαιοποίηση του 2015 και αύριο θα έχω την ευκαιρία στην Ολομέλεια να τις αναπτύξω εκτεταμένα και πάλι.

 Οι δικές σας απόψεις δεν ξέρω κατά πόσο οι σημερινές είναι συμβατές με εκείνες με τις οποίες κερδίσατε τις εκλογές του 2015 και τον Ιανουάριο, αλλά και τον Σεπτέμβριο σε μια σειρά από άλλα θέματα, πλην, βέβαια, του αχρείαστου μνημονίου το οποίο είχατε την δυνατότητα και την πολιτική βούληση να θεσπίσετε.

 Τώρα, η άποψη ότι το δεύτερο κομμάτι του σχεδίου νόμου που περιλαμβάνει διατάξεις που επισύρουν τον προβληματισμό περί αύξησης του μετοχικού κεφαλαίου στα πιστωτικά ιδρύματα είναι σημαντικότερες από το άρθρο πρώτο και πρώτο τμήμα του σχεδίου νόμου το οποίο καθορίζει τα θέματα της αύξησης των ιδίων πόρων δεν είναι λογική πολιτικά και δεν είναι λογική πολιτικά, γιατί και δεν έχουν την ίδια αξία και δεύτερον, γιατί υπάρχουν κάποιες επισημάνσεις της Ευρωπαϊκής Κεντρικής Τράπεζας. Δεν είναι Ευαγγέλιο. Προφανέστατα με κάποιες μπορούμε να συμφωνούμε, με κάποιες μπορούμε να διαφωνούμε, αλλά όπως θα τις συμπεριλάβω εν περιλήψει εύλογα δημιουργείται η απορία, γιατί σας ενοχλεί αυτή η ρύθμιση του σχεδίου νόμου, αυτές οι ρυθμίσεις του σχεδίου νόμου για την αύξηση του μετοχικού κεφαλαίου των πιστωτικών ιδρυμάτων;

 Χαιρετίζεται από την Ευρωπαϊκή Κεντρική Τράπεζα το γεγονός πως το Ταμείο Χρηματοπιστωτικής Σταθερότητας θα λειτουργεί ως επενδυτής. Δεν θα παρεμβαίνει μόνο για να εξυγιάνει, δεν θα παρεμβαίνει μόνο για να σταθεροποιήσει, αλλά θα κάνει και μια επενδυτική προσπάθεια.

 Πού είναι κακό αυτό;

 Δεν το αναπτύξατε, τουλάχιστον, αν το θεωρείτε κακό.

 Δεύτερον, θεωρεί η Ευρωπαϊκή Κεντρική Τράπεζα θετικό την παροχή ευελιξίας στο Ταμείο Χρηματοπιστωτικής Σταθερότητας να απομειώνει τη συμμετοχή του σε περίπτωση που γίνεται μια αύξηση και να επιφυλάσσεται, δηλαδή, και να μπορεί να συμμετέχει στην κατανομή των αδιάθετων μετοχών ή άλλων περιουσιακών στοιχείων που προκύπτουν από την διαδικασία της αύξησης.

 Πού υπάρχει το πρόβλημα εδώ;

 Τρίτον, τι έχετε να πείτε για την παρατήρηση που κάνει;

 Αν έχετε να πείτε κάτι που θεμελιώνει αντίθεση, εμείς θα το δεχτούμε, αλλά να το ακούσουμε.

 Όταν λέει ότι όσα προβλήματα δημιουργήθηκαν στις τράπεζες στα πιστωτικά ιδρύματα από τη φοβερή κρίση που ζήσαμε όλοι και που και εσείς αντιμετωπίσατε ή και από την πανδημία, οι ρυθμίσεις αυτές βοηθούν μέσω του Ταμείου Χρηματοπιστωτικής Σταθερότητας τα πιστωτικά ιδρύματα να αντεπεξέλθουν στις δυσκολίες, εάν έχετε κάποια παρατήρηση για να πείτε ότι «όχι, δεν είναι ορθό αυτό, αλλά αυτές οι ρυθμίσεις του δεύτερου τμήματος του σχεδίου νόμου δημιουργούν αντίθετη κατάσταση» τότε να τις ακούσει η Βουλή και η Αντιπολίτευση δεν έχει καμία αντίρρηση να τις αποδεχθεί.

 Τέταρτον, κυρίες και κύριοι, θέλω να κάνω μία παρατήρηση σε σχέση με το διάλογο που προέκυψε από τις τοποθετήσεις των φορέων. Εγώ ζήτησα από την Τράπεζα της Ελλάδος να μας πει ποιες είναι οι ζημιές των ιδιωτών από την ανακεφαλαιοποίηση του 2015.

 Δεν προέκυψε κάποιο στοιχείο από την τοποθέτηση του κ. Χατζηεμμανουήλ.

 Εγώ έκανα μία ανάλυση θα την επαναλάβω και αύριο για τη ζημίωση του Δημοσίου, την προσδιόρισα με πάρα πολύ ορθό τρόπο χωρίς να υπερβάλω συμπεριλαμβάνοντας και άλλα έτη που είχαν άλλα προβλήματα τα τραπεζικά ιδρύματα της χώρας στα 10 δισεκατομμύρια ευρώ και είμαι απολύτως βέβαιος, γιατί βλέπω στην πράξη ομοιότητες - ταυτίσεις με την τύχη των ιδιωτών, ότι πολύ μεγάλες είναι και οι ζημιές των ιδιωτών επενδυτών. Δεν γνωρίζω την έκτασή τους για να την προσδιορίσω, όπως κάναμε για το Δημόσιο, αλλά από μεμονωμένες περιπτώσεις που έχουν δει το φως της δημοσιότητας, γιατί υπάρχουν επίδικα αντικείμενα στην ελληνική δικαιοσύνη και μάλιστα στο Συμβούλιο της Επικρατείας, αντίστοιχη ήταν και η απώλεια των ιδιωτών, η καταστροφή των ιδιωτών.

Μου κάνει εντύπωση μία, όχι ταύτιση αυτών που είπε ο διοικητής της Τραπέζης Πειραιώς ο κ. Χατζηνικολάου και αυτών που είπε ο κ. Χατζηεμμανουήλ από την Τράπεζα της Ελλάδος, όταν εγώ ρώτησα «έχουν απαγορευτεί οι παράνομες πρακτικές, τα ιδρύματα να δανειοδοτούν εκείνον που συμμετέχει στην αύξηση μετοχικού κεφαλαίου;». Η Τράπεζα της Ελλάδος είπε ότι δεν υπάρχει νομοθεσία σχετική, ο δε κ. Χατζηνικολάου δεν είπε το ίδιο, αλλά είπε ότι τα όργανα της Τραπέζης Πειραιώς απορρίπτουν τέτοιου είδους δάνεια.

Άρα, δηλαδή, πως υπάρχει ευχέρεια και να δώσει ένα πιστωτικό ίδρυμα, αν έτσι κρίνει το όργανο διοίκησης του. Άρα, εδώ υπάρχει ένα κενό. Γιατί τα ζήσαμε αυτά και στην ανακεφαλαιοποίηση του 2015, να δανείζει η τράπεζα κάποιον για να αγοράσει τις μετοχές της στην αύξηση του μετοχικού κεφαλαίου, κάτι που είναι τελείως έξω από τη λογική των ανακεφαλαιοποιήσεων.

Υπάρχουν και άλλα θέματα, για τα οποία θέλω σ’ αυτήν τη σημερινή μου παρέμβαση, που δεν βλέπω και πάλι ξαναλέω το νόημα αυτής της συζήτησης, όταν η Κυβέρνηση δεν έχει αξιοποιήσει το διήμερο της συζήτησης και τους φορείς που ήρθαν εδώ, δεν μας έχει φέρει τροποποιήσεις, αλλά δεν έχει φέρει και τροπολογίες, θα τις φέρει αύριο, θέλω να κάνω κάποιες επισημάνσεις που είναι σε συνάρτηση με αυτά που έχω πει.

Είπα ότι υπάρχουν πάρα πολλοί εκμισθωτές ακινήτων, οι οποίοι ναι μεν γεύτηκαν κάποια από τα θετικά μέτρα της Κυβέρνησης μετά τον Αύγουστο του 2020, πλην όμως για την χρονική περίοδο Μαρτίου έως και Ιουνίου του 2020 δεν απόλαυσαν αυτό το οποίο δικαιούντο βάσει των παρεμβάσεων που έκανε η Κυβέρνηση τότε και τις οποίες η αντιπολίτευση είχε επιδοκιμάσει. Δηλαδή, συμψηφισμοί με τον ΕΝΦΙΑ, με άλλες υποχρεώσεις, των εκμισθωτών, αφού ο μισθωτής απαλλάχτηκε από το χρέος να καταβάλει το σύνολο του μισθώματος θα μπορούσε, θα έπρεπε, και έτσι ελήφθη το μέτρο, και ο εκμισθωτής να ικανοποιηθεί σε ένα βαθμό.

Έχουμε μία απόκλιση από τα νούμερα που δίνει η Κυβέρνηση για το Μάρτιο - Αύγουστο του 2020, εγώ είπα Μάρτιο – Ιούλιο, αυτήν την πληροφόρηση είχα για πολλές περιπτώσεις από τη ΔΟΥ Κορυδαλλού, για να είμαι πάρα πολύ σαφής και να μην νομίζετε ότι λέω πράγματα, τα οποία δεν γνωρίζω. Είχαμε πάρα πολλές αποκλίσεις εκεί, από εκεί το επισήμανα το γεγονός και από αυτά τα στοιχεία που δίνει ο κ. Σταϊκούρας, τα έδωσε την πρώτη μέρα, προκύπτει ότι για το Μάρτιο έως Αύγουστο του 2020 είχαμε 25 δις διαφορά και μία σειρά περιπτώσεων, 65.000 περιπτώσεις, όπου δεν ικανοποιήθηκε το αίτημα του εκμισθωτή, όπως βεβαιώνουν και οι λογιστές των συγκεκριμένων επιχειρήσεων.

Άρα, υπάρχει θέμα και πρέπει να το δει το Υπουργείο, γιατί, έχουμε τέτοια απόκλιση της τάξης των 25 δις, που δεν δόθηκαν και επαναλαμβάνω πολλών χιλιάδων επιχειρήσεων που αιτήθηκαν αλλά δεν έλαβαν το μέτρο, που η Κυβέρνηση είχε αποφασίσει;

Θέλω, επίσης, να ρωτήσω αν το επιτόκιο δανεισμού των κεφαλαίων που θα μεταβιβαστούν, ως δάνειο όμως όχι ως απλή μεταβίβαση κεφαλαίων, από το Ταμείο Ανάκαμψης είναι γνωστό στην Κυβέρνηση αν θα προσδιοριστεί. Αν το ξέρετε ή αν δεν το ξέρετε. Επαναλαμβάνω και το αίτημά μας να καταθέσετε το σχέδιό σας, που φέρεται ότι έχετε καταθέσει στην Ευρωπαϊκή Επιτροπή, αλλά όχι σε εμάς.

Επαναλαμβάνω για το θέμα των πόρων του Ταμείου Ανάκαμψης και πώς σχεδιάζετε την απορρόφησή τους. Οι τομείς είναι συγκεκριμένοι. Έχει δίκιο ο κ. Σταϊκούρας να λέει ότι ορισμένοι στη Βουλή εκλαμβάνουν τα χρήματα του Ταμείου Ανάκαμψης ως έναν αυτοτελή προϋπολογισμό, τον οποίο θα διαχειριστούν όπως θέλουν, από τον αθλητισμό μέχρι την κοινωνική πολιτική. Αυτά είναι σωστά ως κριτική, αλλά είναι τελείως λάθος να μην ξέρουμε πώς έχετε σχεδιάσει τα πράγματα.

Είπα χθες ότι η Ευρωπαϊκή Ένωση δίνει συγκεκριμένες ημερομηνίες, καταληκτικές. Δηλαδή, λέει ότι δεν μπορεί να υπάρξουν δεσμεύσεις πέραν του Δεκεμβρίου του 2023 και δεν μπορούν να υπάρξουν δανειοδοτήσεις για να καλύψουν τις δεσμεύσεις μετά το τέλος του Δεκεμβρίου του 2026.

 Έχουμε κάποια γενικά χρονικά όρια, έχουμε τους τομείς που έχει προσδιορίσει η Ευρωπαϊκή Ένωση και από εσάς έχουμε τις καλές προθέσεις και οι καλές προθέσεις εν προκειμένω δεν φτάνουν. Επίσης, από την ομιλία του Υπουργού προέκυψε ένα ερώτημα το οποίο θέλω να απαντηθεί με σαφή τρόπο, με συγχωρείτε για την ατελή έκφραση, 24 δις λέει διαρκώς ο κύριος Σταϊκούρας, έχουν διατεθεί στην αγορά ως μέτρα άλλα είναι παροχικά άλλα είναι μέτρα μη ανάληψη από την πλευρά του δημοσίου συγκεκριμένων υποχρεώσεων που έχουν οι πολίτες ή οι ιδιώτες. Άρα, απέχω από κάτι και παρέχω κάτι, όλο αυτό μας κάνει 24 δις. Λέει ότι μόνο 2,7 δις έχουν προέλθει από ευρωπαϊκούς πόρους όλα τα άλλα είναι από δικούς μας πόρους. Έτσι είναι, τα 2,7 δις μόνο έχουν έρθει από την ΕΕ αυτός είναι ο κυβερνητικό ισχυρισμός θέλουμε να τον ξέρουμε; Είναι μόνο αυτά που προέρχονται από το πρόγραμμα Sure ή υπάρχει και κάτι ακόμη που δεν το περιλαμβάνει ο υπολογισμός όπως μας τον παρουσίασε ο Υπουργός στη Βουλή την πρώτη μέρα της ομιλίας του προχθές τη Δευτέρα.

Αυτά θέλω να πω κυρίες και κύριοι σήμερα, αύριο θα προσπαθήσουμε να κάνουμε μία ανακεφαλαιοποίηση της συζήτησης, θα συζητήσουμε για τους ιδίους πόρους, θα συζητήσουμε για το Ταμείο Χρηματοπιστωτικής Σταθερότητας, θα συζητήσουμε για την ανακεφαλαιοποίηση του 2015, η οποία πρέπει πολιτικά να συζητηθεί δεν έχει συζητηθεί. Εγώ τον κύριο Τσακαλώτο τον έχω ακούσει πολλές φορές να κάνει αναφορές αλλά θα ήθελα πολύ να τον ακούσω αύριο ως κοινοβουλευτικό εκπρόσωπο πως καταθέτει μια πλήρη άποψη για το θέμα αυτό, μετά από τα χρόνια που έχουν κυλήσει και από την εμπειρία που έχουμε συγκεντρώσει όλοι οι πολιτικοί και όλα τα κόμματα.

Δεν είναι σωστό κάτι, το οποίο κατέστη επίμαχο πριν από ορισμένα χρόνια, που προκαλούσε εντάσεις, διαξιφισμούς στη Βουλή, να περνάνε τα χρόνια και να το ξεχνάμε όπως ξεχάσαμε την «Μήδεια». Οι κυβερνήσεις ξεχνάνε κάθε γεγονός που έρχεται και δημιουργεί ένα θόρυβο, δημιουργεί προβλήματα και μόλις φεύγει από το φακό της δημοσιότητας το ξεχνάμε όλοι μαζί. Εμείς δεν το ξεχνάμε και εγώ προσωπικά σε ότι αφορά πάρα πολλά θέματα για τα οποία έχω εμπειρία, θέλω να είμαι από τους πολιτικούς εκείνους μακάρι να είμαστε οι περισσότεροι που τα θέτουν στη Βουλή, δεν τα ξεχνούν και ζητούν εξηγήσεις από τις κυβερνήσεις παρούσες οι παρελθούσες

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ενημερωτικά μόνο ήθελα να σας αναφέρω επειδή τόσο ο κύριος Λοβέρδος όσο ο κύριος Συρμαλένιος αναφέρθηκαν στο Ταμείο Ανάκαμψης, γνωρίζετε ότι πριν τα Χριστούγεννα το σχέδιο για το Εθνικό Σχέδιο Ανάκαμψης είχε βγει σε διαβούλευση νομίζω για 10- 15 ημέρες, συνεπώς όλοι το γνωρίζουμε. Το δεύτερο που θέλω να σας πω είναι ότι υπάρχει δέσμευση και από τον ίδιο τον Υπουργό τον κ. Σταϊκούρα, εδώ είναι ο κύριος Υφυπουργός που μπορεί να μας το βεβαιώσει, ότι θα γίνει συζήτηση προφανώς στο Κοινοβούλιο επί του Εθνικού Σχεδίου Ανάκαμψης και θα μπορούσα να πω ότι αυτό θα γίνει μέσα στις επόμενες 20- 25 μέρες.

Το λόγο έχει η ειδική αγορήτρια του ΚΚΕ κυρία Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ):** Χθες, έγινε μια μεγάλη συγκέντρωση με διοργανωτές σωματεία, φορείς και κατοίκους στη Νέα Σμύρνη, δίνοντας μαχητική απάντηση στον κρατικό αυταρχισμό και στην προσπάθεια της Κυβέρνησης να τρομοκρατήσει το λαό, να βάλει στον πάγο τους αγώνες και τις διεκδικήσεις του, γιατί αυτός ο πραγματικός λόγος που κρύβεται πίσω από την κλιμάκωση της αστυνομικής βίας και καταστολής, παράλληλα με την ένταση της αντιλαϊκής επίθεσης στην υγεία, στα εργασιακά και στην εκπαίδευση. Την ώρα που ήταν σε εξέλιξη αυτή η μεγάλη πορεία για άλλη μια φορά δέχτηκε ωμή καταστολή και στήθηκε το γνωστό σκηνικό επεισοδίων. Όμως η μεγάλη κινητοποίηση δεν αμαυρώνεται από τα επεισόδια που έστησαν ύποπτοι μηχανισμοί με τη συνδρομή και κάποιον προβοκατόρικων στοιχείων.

Ο απαράδεκτος τραυματισμός του αστυνομικού ή των αστυνομικών και όσα εκτυλίχθηκαν χτες στη Νέα Σμύρνη, σε καμία περίπτωση δεν αθωώνουν την Κυβέρνηση από τις ευθύνες της για το κλίμα αστυνομοκρατίας που έχει κάνει «ψωμοτύρι», την ώρα που κλιμακώνει την αντιλαϊκή επίθεση στην υγεία και σε όλα τα μέτωπα. Ο λαός δεν πρέπει να ξεχάσει ότι το έδαφος για την ένταση της κρατικής καταστολής στρώνεται χρόνια τώρα από όλες τις αστικές κυβερνήσεις και τους νόμους που ψηφίζουν, δίνοντας ο ένας την αντιλαϊκή σκυτάλη στον άλλον. Όλες οι προηγούμενες κυβερνήσεις έχουν βάλει το λιθαράκι τους σε αυτή την κατεύθυνση. Ωστόσο, δεν θα καταφέρετε να κλείσει το στόμα στο λαό που διεκδικεί και αυτό ήταν και το μήνυμα που έστειλαν χτες ως απάντηση στον κρατικό αυταρχισμό στη Νέα Σμύρνη.

Το νομοσχέδιο θα μπορούσε να έχει τίτλο «μπαράζ αναδιαρθρώσεων με φρέσκο πακτωλό στο κεφάλαιο», αφού πρόκειται για επιτάχυνση αντιλαϊκών αναδιαρθρώσεων, στην πορεία εμβάθυνσης της οικονομικής και νομισματικής ένωσης, σε συνδυασμό με νέο «πακτωλό» στήριξης των επιχειρηματικών ομίλων, που δρομολογούν σε αυτή τη φάση οι θεσμοί της Ευρωπαϊκής Ένωσης και οι κυβερνήσεις των κρατών-μελών, με φόντο την τρέχουσα κρίση, αλλά και τους ισχνούς ρυθμούς ανάκαμψης που αναμένονται για την επόμενη περίοδο.

Η χθεσινή ακρόαση φορέων δεν έδωσε κάτι καινούργιο ή διαφορετικό από αυτά που περιγράφει το νομοσχέδιο. Απλά, επιβεβαίωσαν ή φώτισαν ορισμένες πτυχές, όπως υπήρχαν ενδιαφέρουσες αναφορές στην τοποθέτηση του εκπροσώπου της Τράπεζας της Ελλάδας, όπου καθαρά αναφέρθηκε για τις αλλαγές στο Ταμείο. Διαβάζω τα λόγια του, «για να γίνει αυτό παρέχονται όλες οι δυνατότητες. Το νομοσχέδιο προλαμβάνει τόσο για περιπτώσεις στις οποίες νέες μετοχές θα εκδοθούν σε τιμή χαμηλή, προκειμένου να προσελκυστεί επενδυτικό ενδιαφέρον. Αυτός είναι κίνδυνος για το Ταμείο, γιατί οδηγεί στην απίσχναση των δικαιωμάτων των παλαιών μετόχων». Σημαίνει ότι, εάν η αποεπένδυση είναι επιζήμια για το Ταμείο Χρηματοπιστωτικής Σταθερότητας, όπως θα γίνει στην περίπτωση της Πειραιώς, δηλαδή, είναι σχεδόν βέβαιο ότι το Ταμείο θα υποστεί ζημιά, ωστόσο άσκηση ποινικής δίωξης για απιστία δεν γίνεται, παρά μόνο μετά από έγκριση του ίδιου του Ταμείου, δηλαδή, ασυλία.

Όπως και να έχει, αυτοί είναι μερικοί τρόποι για το πώς σώζονται τράπεζες, μέχρι ο δείκτης των «κόκκινων» δανείων να ξεφύγει από το «κόκκινο» που είναι τώρα και να γίνει μονοψήφιο νούμερο, όσο το δυνατόν πιο άμεσα και πιο γρήγορα. Ωστόσο, κάποιοι θα την πληρώσουν. Δεκάδες χιλιάδες που δεν θα μπορούν να πληρώσουν δόσεις δανείων από οικονομική αδυναμία, θα βρεθούν στη «δίνη» των πλειστηριασμών και αυτές θα είναι οι μικροϊδιοκτησίες. Για αυτό ο σχεδιασμός της Κυβέρνησης είναι, μετά το παρόν νομοσχέδιο, που θα μοιράσει τους πόρους του Ταμείου Χρηματοπιστωτικής Σταθερότητας, να προχωρήσει στο νομοθετικό πλαίσιο του «Ηρακλή 2». Έτσι δημιουργείται εύρωστο τραπεζικό σύστημα, πάνω στα συντρίμμια δεκάδων χιλιάδων αυτοαπασχολούμενων της πόλης και της υπαίθρου, αφού, λόγω της μεγάλης μείωσης των εισοδημάτων τους, έχουν συσσωρεύσει πολλά χρέη και στις τράπεζες και αδυνατούν να εξοφλήσουν.

Βέβαια, δεν είναι μόνο αυτό. Και από τα στοιχεία του εκπροσώπου εργαζομένων στην Πειραιώς, θύματα είναι και οι εργαζόμενοι, αφού μόνο στην Τράπεζα Πειραιώς υπήρξε μείωση του δικτύου καταστημάτων από 1.718 σε 470 σε όλη τη χώρα. Μιλάμε για μία μείωση 73% και μείωση των εργαζομένων της από 17.000 περίπου σε 9.400. Μιλάμε για μία μείωση 46% στην περίοδο 2013 - 2020 και αυτά, βέβαια, συνεχίζονται.

 Συνεχίζονται οι εθελούσιες, οι αποσχίσεις, ακόμα και οι κατευθείαν απολύσεις προσωπικού, αφού απειλούν τους εργαζομένους κλείνοντας τα καταστήματα, βάζοντας το δίλημμα, εθελοντική αποχώρηση με τα προγράμματα εθελουσίας ή απολύεσαι καθώς η τράπεζα δεν έχει που να σε τοποθετήσει. Και η συμβιβαστική λύση που έδωσαν ήταν να θέσουν δεκάδες εργαζόμενους σε υποχρεωτική τηλεργασία επ’ άπειρο.

Είναι και αυτό προϋπόθεση, δηλαδή το χτύπημα των δικαιωμάτων των εργαζομένων στο χρηματοπιστωτικό σύστημα συνολικά του λαού, για να εξασφαλίζουν οι τράπεζες «ζεστό χρήμα» στους μεγάλους επιχειρηματικούς ομίλους, να ενισχύουν τις μεγάλες επενδύσεις, να επιστρέψουν οι μονοπωλιακοί όμιλοι γρήγορα στην ανάπτυξη των κερδών τους. Γι’ αυτό εξ’ υγιαίνουν τους ισολογισμούς τους, για να είναι οι τράπεζες ανταγωνιστικές και θελκτικές από τις μεγάλες επιχειρήσεις, να εμπνέουν εμπιστοσύνη και σιγουριά στους μεγαλοεπενδυτές για να τονώσουν την ανάπτυξη του κεφαλαίου.

Τώρα, θα ήθελα να μιλήσω για ένα άρθρο που είναι εκτός των ζητημάτων που συζητήθηκαν. Είναι στο δεύτερο μέρος, στο άρθρο 9. Είναι η εξάμηνη παράταση για τις διαδικασίες ειδικής διαχείρισης σε όποιες εταιρείες υπάρχουν. Δεν ξέρω σε ποιες εταιρείες αναφέρεστε. Το έψαξα και στην αιτιολογική έκθεση, δεν υπήρχαν. Δεν ξέρω αν είναι μέσα και ο Σκαραμαγκάς, ως συνήθως, ή η ΕΛΒΟ ή κάποιες άλλες, όμως θα πρέπει η παράταση του ειδικού διαχειριστή να συνοδεύεται με αναφορά στα οικονομικά αποτελέσματα. Δηλαδή, πρέπει να υπάρχει και οικονομική δαπάνη για τις αμοιβές των εργαζομένων, όπως γίνεται με τον Σκαραμαγκά, που πολλές φορές έχει περάσει τροπολογία. Δηλαδή, στην περίπτωση του Σκαραμαγκά, όσο υπάρχει διαχειριστής θα παίρνουν το 65% του μισθού τους και όταν πουληθεί, το τίμημα θα δοθεί στους εργαζόμενους, δηλαδή το υπόλοιπο 35%, μόνο για τα χρόνια που ήταν στην ειδική διαχείριση, δηλαδή δυο-τρία χρόνια.

Με την ευκαιρία όμως, να πω ότι και στο χώρο του Σκαραμαγκά υπάρχουν πολλά κρούσματα. Ήδη, τμήματα βγαίνουν σε καραντίνα, ενώ ένας εργαζόμενος είναι διασωληνωμένος. Μια φορά έχει γίνει rapid-test που δείχνει ότι μέτρα προστασίας και ελέγχου στους χώρους δουλειάς δεν ακολουθούνται, αλλά όλα τα θεωρείτε αποκλειστικά ατομική ευθύνη και μετά τρομοκρατείται και χτυπάτε το λαό όταν διαμαρτύρεται.

Τελειώνοντας, θέλω να πω ότι δεν θα επαναλάβουμε πράγματα που έχουν ειπωθεί, που τουλάχιστον από τη μεριά μας έχουμε τοποθετηθεί, όμως αναμένουμε τις τροπολογίες και αυτός ήταν ο λόγος της σημερινής συνεδρίασης. Κανονικά στη β΄ ανάγνωση θα έπρεπε να τις έχουμε μπροστά μας και ακριβώς να μιλάμε γι’ αυτές. Ωστόσο, θα ήθελα από τον κ. Υφυπουργό εάν μπορεί τουλάχιστον να μας πει περί τίνος πρόκειται, δηλαδή, για το περιεχόμενό τους.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε την κυρία Μανωλάκου.

Παρακαλώ, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Επειδή απ’ ότι φαίνεται τροπολογίες δεν υπάρχουν ή και αν υπάρξουν θα αποτελούν αντικείμενο καταγγελίας. Εάν υπάρχουν όμως, ο Υπουργός δεν τις έχει φέρει. Άρα, δεν είχε κανένα νόημα από δω και πέρα. Ό,τι έρχεται μεταφέρεται στην Ολομέλεια. Επειδή, έχω μια υποχρέωση, θέλω να μου επιτρέψετε να δηλώσω τη στάση του κόμματός μας τώρα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Να ψηφίσετε επί των άρθρων και επί της αρχής;

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Ναι.

Εάν υπάρξει για συγκεκριμένο άρθρο άλλη τοποθέτηση, θα εκφραστεί στην Ολομέλεια. Για συγκεκριμένο όμως.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε. Το λόγο έχει ο κύριος Βιλιάρδος.

 Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Παναγιώτα (Νόνη) Δούνια, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Παναγής Καππάτος, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Ιωάννης Δελής, Διαμάντω Μανωλάκου, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

 **ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε. Κυρίες και κύριοι συνάδελφοι, ο κύριος Υπουργός μας είπε χθες ότι δεν πρέπει να χρησιμοποιούμε ακραίες εκφράσεις. Κάτι που δεν συνηθίζουμε ποτέ, απλά η αλήθεια είναι ακραία. Όσον αφορά δε το έγκλημα των μνημονίων είμαστε σίγουροι πως συμφωνεί μαζί μας, αφού διαφορετικά δεν θα είχε κατηγορήσει το ΠΑΣΟΚ σε μία προηγούμενη επιτροπή Οικονομικών, λέγοντας πως αυτό έφερε τα μνημόνια στην Ελλάδα.

Σε σχέση, τώρα, με τα 125 δις που ισχυρίστηκε πως διαγράφηκαν με το PSI, ενώ ο κύριος Βενιζέλος είχε πει 180 δις, όπως θα καταθέσουμε στα πρακτικά, η αλήθεια είναι πως επρόκειτο μόλις για 51,3 δισεκατομμύρια σύμφωνα με ξένη μελέτη και με πολλές άλλες που μπορούμε να καταθέσουμε στα πρακτικά. Είναι στις σελίδες 13 και 14 στη συγκεκριμένη ξένη μελέτη, από Γερμανούς, που μπορούμε να καταθέσουμε στα πρακτικά. Από αυτά, δε, τα περισσότερα αφορούσαν τη χώρα μας, όπως τις τράπεζες, τα ασφαλιστικά ταμεία, τους ιδιώτες ομολογιούχους Έλληνες και λοιπά. Τον διαβεβαιώνουμε, πάντως, πως δεν λέμε ποτέ τίποτα εάν δεν μπορούμε να το τεκμηριώσουμε. Άλλωστε το ποσόν βρίσκεται πολύ απλά εάν αφαιρέσει κανείς από το χρέος στις 31.12.2012 το αντίστοιχο χρέος της 31.12.2011. Εδώ έχουμε έναν ακόμη πίνακα. Είναι από το ΔΝΤ και φαίνεται καθαρά πως η διαφορά μεταξύ των ετών είναι, περίπου, γύρω στα 50 δις. Φαίνεται καθαρά.

Ακόμη, όμως, και αν πάρουμε ως υπόθεση εργασίας τα 180 δις, που είπε ο κύριος Βενιζέλος ή τα 125 δις, που ο κύριος Υπουργός, τι νόημα έχει η διαγραφή μέρους του χρέους μιας χρεοκοπημένης επιχείρησης ή ενός κράτους όταν με αυτό που απομένει συνεχίζει να είναι χρεοκοπημένη, οπότε να μην είναι σε θέση να αναπτυχθεί. Έρμαιο των δανειστών της που την λεηλατούν με μοχλό πίεσης τα χρέη της. Προφανώς δεν έχει κανένα νόημα.

Βέβαια, δεν πρέπει να εξετάζει κανείς μόνο το δημόσιο χρέος, αλλά επίσης το ιδιωτικό και ιδιαίτερα το «κόκκινο» ιδιωτικό, αφού ανέκαθεν ο στόχος του ΔΝΤ, σε χώρες που εισβάλει, είναι η έμμεση μεταφορά του δημοσίου χρέους στον ιδιωτικό τομέα. Πάντα και παντού αυτό κάνει. Μπορεί, λοιπόν, να μας πει πόσο ήταν πριν το PSI και πόσο σήμερα, πριν την πανδημία, το «κόκκινο» ιδιωτικό χρέος για να μη θεωρηθεί αυτή η αιτία; Ποια ήταν η κατάσταση της Ελλάδας τότε γενικότερα και ποια είναι σήμερα;

Όσον αφορά την παρατήρησή του δεν είχε σχέση με τις προβλέψεις του. Κανένας δεν είναι μάντης, ειδικά στις σημερινές συνθήκες, για να ξέρει πώς θα αναπτυχθεί η χώρα. Αφορούσε, αυτό που είπαμε εμείς, τις διαρκείς αναθεωρήσεις της ΕΛΣΤΑΤ, όπως το παράδειγμα του πρώτου τριμήνου του 2020, όπου είχε ανακοινώσει ύφεση - 0,9%. Το Σεπτέμβρη, λίγους μήνες αργότερα, ύφεση – 0,6%. Το Δεκέμβρη ανάπτυξη 0,4% και πρόσφατα ανάπτυξη 0,1%. Πιστεύουμε πως το «μαγείρεμα» των στοιχείων πρέπει να έχει κάποια όρια. Να μην είναι τόσο καθαρό.

Σημειώνοντας, τώρα, πως δεν απάντησε σε καμία ερώτηση μας χθες, όπως το πόσα χρήματα θα μείνουν στην Ελλάδα από τα 19,4 δισεκατομμύρια των ευρωπαϊκών επιδοτήσεων, αφού αυξηθεί το ποσοστό συμμετοχής μας στον προϋπολογισμό της Ευρωπαϊκής ένωσης, το επιτόκιο για τα δάνεια των 12,5 δισεκατομμυρίων του NGU, εάν ήταν παράνομη η ενέργεια της Ευρωπαϊκής Κεντρικής Τράπεζας το 2015 να κλείσει τις τράπεζες όταν ήταν η μοναδική κεντρική τους και πολλά άλλα που δεν υπάρχει λόγος να επαναλάβουμε, αφού δεν απαντάει.

Θα συνεχίσουμε στο δεύτερο μέρος του νομοσχεδίου. Εν προκειμένω, ιστορικά, ο Τζον Paulson τοποθετήθηκε στην Τράπεζα Πειραιώς το 2016 όπου κατέχει το 9,13% των μετοχών της, ενώ στην ομάδα του εμφανίζεται ο κύριος Μυστακίδης, ένας Αμερικανός δισεκατομμυριούχος με 5,14%, καθώς επίσης το Αμερικανικό Επενδυτικό Κεφάλαιο Bienville Capital Management με 5,5%.

 Από χρήματα πάντως, δεν φαίνεται να έχει ανάγκη ο κ. Paulson, αφού η περιουσία του υπολογίζεται στα 3,5 δισεκατομμύρια δολάρια, όπως και θα καταθέσουμε στα πρακτικά. Τα οποία, βέβαια, με μόχλευση, αυξάνονται σε πολύ μεγάλο βαθμό.

 Το ΤΧΣ συμμετέχει με 26% στην Πειραιώς έχοντας τη δυνατότητα μετά από μετατροπή των ομολόγων CoCos σε μετοχές, επειδή είχε μεν τα χρήματα για να πληρώσει το δάνειο αλλά δεν της το επέτρεψε η Ευρωπαϊκή Κεντρική Τράπεζα να αυξήσει τη συμμετοχή του στο 61%, όπου όμως στην περίπτωση αύξησης κεφαλαίου, η συμμετοχή του θα μειωνόταν κάτω του 10%, αποτελώντας μειοψηφία, όπως στη Eurobank και στην Alfa Bank, όπως θα καταθέσουμε στα πρακτικά.

Η αύξηση κεφαλαίου εκ μέρους του κ. Paulson, απορρίφθηκε παραδόξως από την Κυβέρνηση, παρά το ότι ξεπουλάει τα πάντα στην Ελλάδα, με τους αστείους ισχυρισμούς σύμφωνα με τους οποίους η Πειραιώς δεν έχει ανάγκη από χρήματα, όπως θα καταθέσουμε στα πρακτικά.

Περαιτέρω, εκτιμάτε πως μετά την έκδοση νέων μετοχών από την μετατροπή των CoCos, το ποσοστό του κυρίου Paulson μειώνεται κάτω του 6%, του κ. Μυστακίδη στο 2,6% και της Bienville Capital Management ανάλογα. Ενώ κατά δημοσιεύματα που θα καταθέσουμε στα πρακτικά, ο κύριος Paulson, επιχείρησε μέσω μιας αύξησης κεφαλαίου ύψους 800 εκατομμυρίων, να αλλοιώσει τη μετοχική σύνθεση της τράπεζας, υπέρ των μετόχων βέβαια, που θα συμμετείχαν και εις βάρος του ΤΧΣ, που το ποσοστό του τότε θα μειωνόταν στο 12% περίπου, αφού έως την ψήφιση του σημερινού νόμου, δεν επιτρεπόταν να συμμετέχει το ΤΧΣ στην αύξηση κεφαλαίου.

Οφείλει να σημειωθεί πως ο SSM, ο εποπτικός μηχανισμός των τραπεζών της ευρωζώνης, πρότεινε αύξηση κεφαλαίου 1 δισεκατομμύριο για να μπορέσει η Πειραιώς να ολοκληρώσει τις μελλοντικές τιτλοποιήσεις, μειώνοντας τα κόκκινα δάνεια της κάτω από το 10% έναντι του 48% σήμερα. Με δεδομένο τώρα το ότι θα δημιουργηθούν ακόμη περίπου 3 δισεκατομμύρια δάνεια από την πανδημία, όσον αφορά δε τη συγκεκριμένη τράπεζα, η Πειραιώς θα χρειαστεί μία αύξηση μετοχικού κεφαλαίου από 1,5 έως 2 δισεκατομμύρια, ενώ στο 9μηνο του 2020 είχε κεφάλαια 7,5 δις με 6,4 δις αναβαλλόμενες φορολογικές απαιτήσεις και ζημίες 150 εκατομμύρια, σύμφωνα με τις οικονομικές της καταστάσεις που καταθέσαμε χθες στα πρακτικά.

Με το άρθρο 2, προβλέπεται η κεφαλαιακή ενίσχυση του ΤΧΣ στην Πειραιώς έως το ποσόν του κεφαλαιακού ελλείμματος που προσδιορίστηκε από την αρμόδια Αρχή για σκοπούς προληπτικής ανακεφαλαιοποίησης, καθώς επίσης η εφαρμογή των μέτρων δημόσιας χρηματοπιστωτικής σταθερότητας.

Για ποιο ποσόν πρόκειται ακριβώς;

Γιατί δεν το αναφέρει το Γενικό Λογιστήριο του Κράτους;

Δεν πρέπει να είμαστε ενημερωμένοι;

Σε ότι αφορά το άρθρο 3. Με απλά λόγια το άρθρο 3, αναφέρει, πως η μελλοντική προσφορά μετοχών μπορεί να γίνει μέσω της αγοράς ή πώλησης, αλλά πρέπει να προσληφθεί σύμβουλος. Ενώ εάν καταλάβαμε σωστά, τα ποσά που θα δώσει το ΤΧΣ, μπορούν να τηρούνται στην Τράπεζα της Ελλάδος, σε καταθέσεις αλλά και σε ρέπος. Ισχύει;

 Για το άρθρο 4. Η ενδιαφέρουσα προσθήκη, είναι, η πρόβλεψη, πως ο Πρόεδρος θα εκπροσωπεί σε δίκες το ΤΧΣ. Υπάρχει φόβος πως θα ακολουθήσουν αγωγές, από τον κ. Paulson και τους υπόλοιπους ιδιώτες;

Στο άρθρο 5, καταλαβαίνουμε σωστά πως δίνεται η δυνατότητα να επενδύσει το ΤΧΣ, τόσο σε μετοχές όσο και σε άλλα προϊόντα της κατηγορίας 1.

Σε ποια ακριβώς προϊόντα;

Τα CET 1 instruments είναι μία ευρεία κατηγορία, που δεν γνωρίζουμε εάν εμπερικλείει παράγωγα, με τα οποία, βέβαια, είμαστε εντελώς αντίθετοι.

 Με το άρθρο 6, εισάγεται ουσιαστικά το ανεύθυνο του ΤΧΣ των οργάνων και στελεχών του, αφού η διάθεση των μετοχών των Πιστωτικών Ιδρυμάτων που κατέχει σε συγκεκριμένους επενδυτές ή σε ομάδα επενδυτών, ακόμη και σε εξευτελιστικές τιμές, θεωρείται εκ του νόμου ως επιμελής διαχείριση της περιουσίας. Απαράδεκτα πράγματα.

Εκτός αυτού, για την ποινική δίωξη των εγκλημάτων που προβλέπονται στο άρθρο 390, παρ. 1, εδάφιο β, είναι απιστία με ζημία άνω των 120.000 ευρώ που τιμωρείται με κάθειρξη έως 10 έτη και με χρηματική ποινή, θα απαιτείται έγκληση. Δεν θα μπορεί, δηλαδή, ο εισαγγελέας να επέμβει αυτεπάγγελτα. Εδώ πρόκειται για μία προκλητικά προνομιακή μεταχείριση, που θεωρούμε εντελώς απαράδεκτη.

Γενικότερα, δίνεται η εντύπωση «πλυντηρίου» παλαιών και άλλων μετόχων της τράπεζας, όπως γνωστών ολιγαρχών. Πόσο μάλλον, όταν έχουν διενεργηθεί πολλές, ενδεχομένως, αξιόποινες πράξεις με τις Κυπριακές Τράπεζες, με την Αγροτική Τράπεζα και λοιπά.

Όσον αφορά τις νέες παρ. 7 και 8 που προστίθενται στο άρθρο 8 του ν.3864/2010, πρόκειται για νομοτεχνικές ρυθμίσεις συμμετοχής του ΤΧΣ σε αυξήσεις μετοχικού κεφαλαίου, οι οποίες, σε συνδυασμό με τις ανωτέρω τροποποιήσεις δημιουργούν την υποψία πως η συμμετοχή του ΤΧΣ σε αύξηση μετοχικού κεφαλαίου θα χρησιμοποιείται ως όχημα για να ξεπουλιούνται μετέπειτα οι μετοχές του έναντι πινακίου φακής.

Με το άρθρο 7 καταργείται η παρ. 11, του άρθρου 10, του ν.3864/2010 - το άρθρο 119 - ως προς την προνομιακή ικανοποίηση του Ταμείου έναντι των άλλων κοινών μετόχων σε περίπτωση εκκαθάρισης του Πιστωτικού Ιδρύματος. Θεωρούμε πως η παρ. 11, όχι μόνο δεν έχει εφαρμογή, αλλά έρχεται σε αντίθεση με τον Κανονισμό ΕΕ 575/2013 του Ευρωπαϊκού Κοινοβουλίου και του Συμβουλίου της 26ης Ιουνίου του 2013, επειδή θέτει σε αμφισβήτηση τη φύση των κοινών μετοχών.

Στο άρθρο 8 διαπιστώνουμε πως το ΤΧΣ εξαιρείται από την υποχρέωση υποβολής δημόσιας πρότασης κατά τη διάθεση των μετοχών του, ενώ η διαδικασία αυτή εξουσιώνεται ουσιαστικά με τις διαδικασίες αποκρατικοποίησης. Πρόκειται, επίσης, για μία προνομιακή μεταχείριση, με την οποία, δε μπορούμε παρά να διαφωνήσουμε.

Τέλος, το άρθρο 9 είναι τυπικό, όσον αφορά την έκτακτη παράταση της διάρκειας ορισμένων διαδικασιών ειδικής μεταχείρισης του ν.4307/2014, οπότε δεν έχουμε κανένα σχόλιο.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε. Πραγματικά, αναρωτιέται κανείς, γιατί εξετάζουμε τα νομοσχέδια σε τόσες συνεδριάσεις, όταν ο Υπουργός δεν επανατοποθετείται στις προτάσεις και παρατηρήσεις μας. Δεν φέρνει τροπολογίες και αυτές έρχονται στην Ολομέλεια και πολλές φορές κατόπιν το τέλος της ομιλίας των Εισηγητών και Αγορητών. Δεν είναι οι κοινοβουλευτικές διαδικασίες διαδικαστικές και τυπικές, είναι σημαντικό κομμάτι της Δημοκρατίας. Ο νομοθέτης και ο Κανονισμός της Βουλής δεν αποφασίζει τυχαία να υπάρχει εξέταση επί των άρθρων, πρώτη ανάγνωση, δεύτερη ανάγνωση. Αυτές οι αναγνώσεις σημαίνουν ότι κάτι αλλάζει. Δεν διαβάζουμε ξανά και ξανά αναλλοίωτο το ίδιο νομοσχέδιο.

Οπότε, το μόνο που αλλάζει εδώ πέρα είναι το «πινγκ - πονγκ» το πολιτικό που κάνει η Κυβέρνηση φέρνοντας τάχα κάποια δυνατά επιχειρήματα στη συζήτηση, μην αλλάζοντας τίποτα επί της ουσίας της συζήτησης του νομοσχεδίου. Έφερε ο κύριος Σταϊκούρας - τον ενόχλησαν, προφανώς, αυτά που είπα την προηγούμενη φορά - ένα διάγραμμα για να μας πει ότι η κατάρρευση της αξίας της συμμετοχής του δημοσίου στις τράπεζες έγινε το 2015. Πραγματικά, είναι πολύ αστείο, γιατί το ίδιο το διάγραμμα του κυρίου Σταϊκούρα προκαλεί πολλά ερωτήματα. Το 26% που ήταν η συμμετοχή του δημοσίου τον Δεκέμβριο του 2015 σήμερα έχει γίνει πάνω από 60%. Όμως, το ποσοστό στη διοίκηση πόσο έχει αλλάξει;

Μας αναφέρετε το ποσοστό συμμετοχής του δημοσίου στις Τράπεζες. Δεν μας αναφέρετε το ποσοστό συμμετοχής της διοίκησης. Δηλαδή, όταν επενδύει το κράτος τόσα χρήματα ελέγχει αυτές τις τράπεζες ή όχι;

 Σήμερα που το κράτος έχει πάνω από το 60% των μετοχών της Τράπεζας Πειραιώς, ελέγχει τη διοίκηση της τράπεζας Πειραιώς ή όχι;

 Αν το κράτος πλήρωσε εξαπλάσια αξία για να πάρει το 40% περίπου, το extra των μετοχών της Τράπεζας Πειραιώς, επίσης, ποια είναι η ονομαστική αξία των μετοχών; Δηλαδή, φτάνει αυτή τη στιγμή να πάρει το 40% πληρώνοντας το 240% της αξίας της. Αυτό το επικροτείτε; Δεν μας είπατε; Δεν μας απαντήσατε. Υποθέτουμε ότι το επικροτείτε επειδή το επαναλαμβάνετε σε αυτό νομοσχέδιο, επειδή σε αυτό το νομοσχέδιο νομοθετείτε ότι το Ταμείο Χρηματοπιστωτικής Σταθερότητας θα το κάνει αυτό ξανά και ξανά, θα είναι ο κανόνας από εδώ και μπρος. Ο κανόνας, δηλαδή, ποιος είναι; Να μπορεί να αγοράζει, να επιχορηγεί τράπεζες και άλλες επιχειρήσεις και σε αντάλλαγμα να παίρνει αξία υποπολλαπλάσια από αυτή που έδωσε αρκεί να κάνει αποεπένδυση, αρκεί δηλαδή να μειώνεται η δημόσια περιουσία.

 Τώρα, για το 2015 έχει γίνει πολλή συζήτηση. Θέλετε ξανά και ξανά να γυρνάτε εκεί. Φαίνεται ότι πραγματικά είστε γυμνοί επιχειρημάτων. Δηλαδή, κάθε φορά που ζορίζεστε, γυρνάτε και λέτε «πω, πω, το 2015 τι έγινε;» «Ρίχνετε την μπάλα στην εξέδρα». Το 2015 για εσάς είναι, όταν «ρίχνετε την μπάλα στην εξέδρα». Δεν θέλω να υποτιμήσω τη στρατηγική σας. Προφανώς και φοβάστε, τρέμετε ότι θα βρεθεί ξανά ένα 62% των πολιτών που θα πει όχι στις συγκλονιστικές αντιλαϊκές και εναντίον του δημοσίου συμφέροντος πολιτικές σας.

Προφανώς και τρέμετε το 2015, δεν υπάρχει καμία αμφιβολία σε αυτό. Όμως, πείτε μας, επειδή υπάρχει μια νομική διαδικασία αυτή τη στιγμή πανευρωπαϊκά εναντίον της απόφασης Ντράγκι για το κλείσιμο τότε το 2015 και υπάρχει το απλό, μια αίτηση, στην ουσία δικαστικής συνδρομής για να πάρουν οι πολίτες στα χέρια τους το έγγραφο της νομικής γνωμοδότησης που έλαβε ο κύριος Ντράγκι πριν κλείσει τις τράπεζες, γιατί όπως ξέρετε αυτό ήταν παράνομο.

Δεν άκουσα, όμως, από την Κυβέρνησή σας να ζητάει αυτό το έγγραφο. Δεν σας απασχολεί αν έγινε παράνομα το κλείσιμο των τραπεζών το 2015; Δεν σας απασχολεί τι έχει συμβεί σε αυτή τη χώρα, «τι πολιτικά παιχνίδια παίχτηκαν»; Τα επικροτείτε αυτά τα παιχνίδια; Χαρήκατε, όταν έκλεισαν οι τράπεζες το 2015; Γιατί, έτσι φαίνεται από τη δικιά σας πολιτική.

Τώρα για το «πλιάτσικο» στην τράπεζα Πειραιώς. Μας είπε ο Διοικητής, και πάλι θα το επαναλάβω, ότι δεν έχει ο ίδιος ευθύνη για το ότι η μετοχή αυτή τη στιγμή της τράπεζας Πειραιώς αγοράστηκε έξι φορές από το δημόσιο την αξία της. Δεν είχε ο ίδιος ευθύνη, έγινε από τους προηγούμενους, λες και ο διοικητής της Πειραιώς εκπροσωπεί πολιτικό χώρο.

Σε κάθε περίπτωση, εσείς το νομοθετείτε, πλέον για να γίνεται ξανά και ξανά, γι’ αυτό κιόλας δεν απαντάτε. Σας απασχολεί, το 2016 ο ΣΥΡΙΖΑ το υπέγραψε, την απόφαση αυτή. Συναινείτε; Ήταν σωστή η απόφαση; Φαίνεται ότι ήταν σωστή.

 Αυτό που μας λέτε εδώ πέρα είναι ότι, προκειμένου να μειώνεται η περιουσία του δημοσίου, να γίνεται αυτή η υποεπένδυση, ας κάνει το Ταμείο Χρηματοπιστωτικής Σταθερότητας ό,τι θέλει. Θέλει να χαρίσει χρήματα; Αν είναι για να πωλείται η περιουσία του δημοσίου ας το κάνει. Θέλει να υπάρχει ζημία στο δημόσιο; Αν είναι για να μειώνεται η περιουσία του δημοσίου ας το κάνει. Και προφανώς, έρχεστε μετά και κάνετε την ασυλία στο Διοικητικό Συμβούλιο του Ταμείου Χρηματοπιστωτικής Σταθερότητας. Προφανώς, του δίνετε ασυλία για να μπορεί να ενεργεί ενάντια στο δημόσιο συμφέρον, με ζημία, να μην μπορεί κανείς να προσφύγει εναντίον τους και να μπορούν να κάνουν απελευθερωμένοι τη ζημία στο δημόσιο. Αυτό ουσιαστικά νομοθετείτε εδώ πέρα.

Επίσης, θα επαναλάβω κάτι που είναι πάρα πολύ σημαντικό, εμείς είπαμε ότι θα υπερψηφίσουμε, θα στηρίξουμε, εξαρτάται πώς θα είναι το άρθρο στην τελική του μορφή, αλλά και πώς ξεχωρίζει η συγκεκριμένη διάταξη, αλλά εμείς στηρίζουμε ότι οι πόροι και η χρηματοδότηση του προϋπολογισμού της Ευρωπαϊκής Ένωσης σχετίζονται με το τι κάνει η κάθε χώρα στον τομέα της ανακύκλωσης. Εμείς το στηρίζουμε αυτό, είναι σωστό. Ξέρετε για ποιους έχει γραφτεί αυτό το άρθρο; Για την Κυβέρνησή σας. Για τη μόνη Κυβέρνηση στην Ευρώπη που ακόμη δεν κάνει ανακύκλωση, για τη μόνη Κυβέρνηση στην Ευρώπη που ετοιμάζεται να κάνει καύση των απορριμμάτων της, χωρίς να έχει κάνει ανακύκλωση, για την Κυβέρνηση αυτή, που σε συνεργασία, βέβαια, με την προηγούμενη, προχωράει στα ΣΔΙΤ Πελοποννήσου, τα οποία υπεγράφησαν από το ΣΥΡΙΖΑ, αλλά έγιναν δική σας σημαία και τα οποία απέρριψε η Ευρωπαϊκή Επιτροπή ως υπερκοστολογημένα, υπερδιαστασιολογημένα και στην πράξη ότι ήταν μια έμμεση κρατική ενίσχυση προς έναν ιδιώτη κι αυτό εσείς το πήρατε και το κάνατε σημαία σας, το κάνετε καρμπόν παντού. Οπότε, όταν εσείς υπερψηφίζετε αυτήν την απόφαση της Επιτροπής, εσείς πρέπει να μας απαντήσετε πως το κάνετε; Πως το κάνετε όταν νομοθετείτε και σχεδιάζετε ακριβώς αυτό που θα μας οδηγήσει να έχουμε κόστη; Αυτό μας οδηγεί σε ελάχιστη ανακύκλωση, μας «κλειδώνει» σε ένα μέλλον ελάχιστης ανακύκλωσης και βέβαια, περιμένουμε ακόμη από τον Υπουργό Περιβάλλοντος να ανακοινώσει την αλλαγή του Διοικητικού Συμβουλίου, την απαλλαγή των μελών του Διοικητικού Συμβουλίου της ΕΟΑΝ από τα καθήκοντά τους, μετά την έγκριση του νέου σχεδίου της ανταποδοτικής ανακύκλωσης κόντρα στην πολύ σκληρή αρνητική εισήγηση των Επιτροπών της Διεύθυνσης του ΕΟΑΠ.

Επίσης, όμως, θα επαναλάβω το τι συμβαίνει με την ύφεση του 2020. Εδώ πέρα έχουμε ένα συγκλονιστικό, δίχως προηγούμενο, μάλλον υπάρχει προηγούμενο, είναι το προηγούμενο του κ. Αλογοσκούφη, ο οποίος το 2004 αναθεώρησε τότε το ΑΕΠ και το έλλειμμα για να δείξει ο ίδιος ότι έχει μερικά μικρότερα μελλοντικά ελλείμματα, που δεν είχε, και μας έφθασε στο σημείο να θεωρείται ότι μπήκαμε με απάτη στην Ευρωπαϊκή Ένωση, αλλά, γιατί το έκανε; Διότι τον βοηθούσε εκείνη τη στιγμή πολιτικά.

Τι κάνετε εσείς; Σε συνεργασία με την ΕΛΣΤΑΤ, μειώσατε το ΑΕΠ, αναθεωρήσατε το ΑΕΠ, όχι του 2018, πείτε ότι είχατε κάποια καινούργια στοιχεία για το 2018, όχι μόνο του 2017, όχι του 2016, του 2015, του 2014, του 2013, του 2012, του 2011, του 2010. Τι καινούργια στοιχεία προέκυψαν για το ΑΕΠ του 2010; Και αναθεωρήσατε το ΑΕΠ μειώνοντάς το αυξάνοντας το χρέος για να δείξετε ότι έχετε κάτω από 10% με 15% ύφεση, που είπε το ΜέΡΑ25, ξανά και ξανά στη Βουλή, ότι θα έχετε, προτιμήσατε να αυξήσετε το μη βιώσιμο χρέος μας και άλλο κατά 4 δις. Προφανώς, αυτά τα χρήματα δεν είναι σημαντικά για σας, εδώ πέρα δίνετε 12 δις στα αρπακτικά funds για τον «Ηρακλή» και τόσα πολλά άλλα.

Παρόλα αυτά, αν βάλουμε τα πραγματικά νούμερα κάτω, αυτό που δήλωσε η Κυβέρνηση σας, το τέλος του 2019 και έγραφε η ΕΛΣΤΑΤ και αυτό που δήλωσε η Κυβέρνησή σας και έγραφε η ΕΛΣΤΑΤ για το τέλος του 2020, η ύφεση είναι στο 11,6%. Αυτά είναι τα νούμερα με βάση τα δικά σας νούμερα. Οπότε, σας καλούμε να σταματήσει το πλιάτσικο εναντίον του δημοσίου συμφέροντος, σας καλούμε να σταματήσετε την αποεπένδυση στο δημόσιο συμφέρον, να σταματήσετε την απώλεια της περιουσίας του δημοσίου και την ασυλία όσων την κάνουν, όταν μάλιστα κάνουν ζημιά στο δημόσιο συμφέρον. Εσείς την επικροτείτε και σας καλούμε πραγματικά σταματήσετε αυτό τον ολισθηρό δρόμο.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Και εμείς ευχαριστούμε τον κ. Αρσένη. Ολοκληρώθηκε ο κύκλος των Εισηγητών και Ειδικών Αγορητών των κομμάτων και θα συνεχίσουμε με τους συναδέλφους Βουλευτές.

Τον λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ :** Ευχαριστώ κύριε Πρόεδρε.

 Αν ήταν να πω ένα ρητό που φαίνεται να καθοδηγεί την Κυβέρνηση, είναι, ότι όποιος ελέγχει το παρελθόν, ελέγχει και το παρόν και αντιστρόφως. Τώρα που ελέγχουμε το παρόν, θα ελέγξουμε και το παρελθόν, μέσα από διαστρέβλωση της ιστορίας. Της ιστορίας της πρόσφατης, αλλά και της παλαιότερης.

Είδαμε τα γεγονότα στη νέα Σμύρνη. Είδαμε τον ξυλοδαρμό. Είδαμε, χθες, αστυνομικοί να φεύγουν προς την πλατεία και να λένε ότι θα κάνουν άσεμνες κινήσεις εναντίον των ανθρώπων εκεί. Προς τιμή σας, κύριε Πρόεδρε, δεν είπα την «φρουτώδη» έκφραση, που είπανε στην πραγματικότητα αυτοί οι αστυνομικοί. Και προσπαθείτε να μας πείτε τί; Ότι υπήρχαν ειρηνικοί πολίτες της Νέας Σμύρνης και αντέδρασαν όπως αντέδρασαν, γιατί δεν υπήρχε κανένας λόγος; Αυτό μας λέτε; Μας λέτε, δηλαδή, ότι θα τρώνε ξύλο και δεν θα αντιδράσουν; Αυτό μας λέτε;

Είναι προφανές, ότι ο ΣΥΡΙΖΑ, αμέσως έβγαλε ανακοίνωση για τη βία εναντίον του αστυνομικού- που και εμείς ευχόμαστε όσο πιο γρήγορη ανάρρωση- αλλά τι ακριβώς περιμένετε, όταν κάνετε αυτές τις πράξεις; Να μην αντιδράσει ο κόσμος; Θα τρώει ξύλο και δεν θα αντιδράσει; Μην το περιμένετε αυτό. Διαστρεβλώνετε αυτά τα πράγματα που γίνονται και πια δεν είσαστε πιστευτοί. Γιατί υπάρχουν οι εικόνες. Και οι εικόνες λένε κάτι πολύ καθαρό. Ότι εσείς αρχίσατε τη βία για να αντιμετωπίσετε και να αλλάξετε την ατζέντα. Ή να μην την αλλάξετε την ατζέντα. Ότι αυτή είναι η ατζέντα σας.

 Δεν θα απαντήσω τώρα, για την ιστορία, πώς φτάσαμε να είναι το τραπεζικό σύστημα, όπως είναι, που το σήκωσε και ο κύριος Καραγκούνης και ο κύριος Σταϊκούρας. Θα σας απαντήσω αύριο. Για την διαστρέβλωση της ιστορίας, ότι όλα πήγαιναν καλά μέχρι το 2015 και ότι ο ελληνικός λαός δεν έχει μνήμη, γιατί έγινε πριν από το 2015. Θα σας απαντήσω αύριο, για τις φοβερές ευθύνες που έχετε και έρχεστε εδώ και διαστρεβλώνετε την ιστορία, ότι πριν από το 2015 όλα πήγαιναν καλά.

Πάμε τώρα στο νομοσχέδιο. Μας ρωτά ο κύριος Καραγκούνης και ο κύριος Λοβέρδος, με αυτόν τον αντιπολιτευτικό οίστρο που έχει, γιατί εμείς είμαστε ενάντια στην δυνατότητα του ΤΧΣ, να μπορεί να συμμετέχει στην ανακεφαλαιοποίηση, αν χρειαστεί. Γιατί λείπει το μισό νομοσχέδιο. Λέτε, ότι μπορεί να συμμετέχει το ΤΧΣ στην ανακεφαλαιοποίηση. Ποια είναι η στρατηγική σας; Πώς μπορούμε να τοποθετηθούμε εμείς, αν δεν την ξέρουμε τη στρατηγική σας; Ο στόχος σας είναι να μείνει 60%; Να πάει 30%; Και με τι χρονικό διάστημα για να αποφύγουμε fire sales και πώληση των μετοχών σε πολύ χαμηλές τιμές; Ποια στρατηγική; Πώς μπορεί να τοποθετηθεί μια Αντιπολίτευση;

Αυτή είναι η απάντηση κ. Σκανδαλίδη στον κ. Λοβέρδο. Αν δεν έχουμε τη στρατηγική, έχουμε, απλώς, μια διάταξη που διευκρινίζει, γιατί μπορούσε και πριν - δεν ξέρω αν συμφωνεί ο κ. Υπουργός που μας ακούει τώρα σε αυτό - ήταν μια γκρίζα ζώνη, που θα μπορούσε, αλλά καλά κάνει η Κυβέρνηση και το διευκρινίζει. Αλλά με ποια στρατηγική; Τί είναι ο στόχος; Τι τις θέλουμε αυτές τις μετοχές; Πώς θα τις χρησιμοποιήσουμε; Πώς θα γίνει αποεπένδυση; Με ποιο χρονικό ορίζοντα;

Έχουμε ανησυχίες γι’ αυτό το νομοσχέδιο, γιατί ήταν μια ευκαιρία – ο κ. Ζαββός μας είπε ότι θα το κάνει αργότερα - να γίνει μια συζήτηση γενικά για το ΤΧΣ και το ρόλο του.

 Εμείς είμαστε τελείως εναντίον σε αυτό που γίνεται για την προστασία των στελεχών του ΤΧΣ. Άλλο πράγμα αυτό που κάναμε εμείς, που δώσαμε προστασία και σε τραπεζικούς υπαλλήλους, αλλά και του δημοσίου σε μια αναδιάρθρωση του χρέους να μην είναι ανοιχτοί σε κακόβουλες μηνύσεις και άλλο αυτό που κάνατε στις τράπεζες παλαιότερα και τώρα κάνετε στο ΤΧΣ -τελείως διαφορετικό πράγμα- που τους προστατεύετε.

Κύριε Ζαββέ, δεν παρακολουθείτε φαντάζομαι τη συζήτηση για την ΑΑΔΕ, γιατί έχετε πολύ δουλειά σε άλλα πράγματα, όπου μπαίνει το ίδιο θέμα, ποιος προστατεύει τους προστατευτές. Και στην ΑΑΔΕ και στο ΤΧΣ χρειάζεται να έχουμε μια καθαρότερη εικόνα, πού λογοδοτούν και με αυτό που κάνετε με την ασυλία όχι μόνο δεν ενισχύεται η λογοδοσία προς το δημόσιο αλλά μειώνεται.

Ήταν μια μεγάλη ευκαιρία, κύριε Υπουργέ, να συζητήσουμε συγκεκριμένα πράγματα. Το έθεσε και το ΜέΡΑ25. Θέλετε να έχουμε μετοχές, να συμμετέχει στην ανακεφαλαιοποίηση, θα το αλλάξετε να έχουμε περισσότερους αντιπροσώπους στα Δ.Σ.; Αυτό το πράγμα που ισχύει για την Ελλάδα και δεν ισχύει για καμία άλλη χώρα θα το αλλάξετε; Θα σας δώσω κι άλλα παραδείγματα. Οι ευρωπαϊκές καλές πρακτικές, επειδή ακόμα και η Ευρωπαϊκή Ένωση κατάλαβε ότι το 2009 κάποια μικρή ευθύνη είχαν οι χρηματιστές για την οικονομική κρίση, είπαν ότι τα Δ.Σ. των τραπεζών πρέπει να είναι πλουραλιστικά, να μην είναι μόνο χρηματιστές. Να έχουν ανθρώπους από την αγορά, ανθρώπους που ξέρουν για το ανθρώπινο δυναμικό, κομπιουτεράδες κ.λπ., κάποιους που βλέπουν και την πραγματική οικονομία. Εμάς μας επέβαλαν να είναι μόνο χρηματιστές. Η τρόικα μας το επέβαλε αυτό. Δεν είναι ευκαιρία να το συζητήσουμε αυτό;

Τελευταίο παράδειγμα. Δεν ξέρω ποια είναι η δική σας εμπειρία κ. Ζαββέ, η δική μας εμπειρία με το ΤΧΣ δεν ήταν ικανοποιητική. Δεν λέω για τους ανθρώπους τώρα, δεν κάνω κριτική για τον Πρόεδρο ή τον Ceo, λέω ότι υπήρχε ένας δυισμός που δεν έβγαινε καλά. Δημιουργούσε προβλήματα. Κάνετε στο νομοσχέδιο μια νύξη γι΄ αυτό, δηλαδή το είδα σε ένα άρθρο, αλλά δεν το κάνετε αρκετά κατά την άποψή μου. Δεν ήταν λειτουργικός αυτός ο δυισμός ανάμεσα στο συμβούλιο και το εκτελεστικό όργανο. Χρειάζεται να το κοιτάξουμε.

Η δική μας πρόταση γι΄ αυτό, γιατί μας ρώτησε και ο κ. Καραγκούνης, θα ήταν να μπορέσει να ενσωματωθεί σε πρώτη φάση το ΤΧΣ στο υπερταμείο. Νομίζω η Kυβέρνηση δεν έχει καταλάβει τη σημασία, γιατί έχετε αυτή την ανάγκη να διαστρεβλώσετε το παρελθόν. Δεν έχετε καταλάβει, δεν έχετε πάρει σοβαρά τις δυνατότητες του υπερταμείου, που έχει τα περιουσιακά στοιχεία του ελληνικού δημοσίου και ακίνητα κέρδη και επιχειρήσεις, πώς μπορεί να παίξει έναν αναπτυξιακό ρόλο και αυτό χρειάζεται να το συζητήσουμε.

Τέλος μόνο μια κουβέντα, γιατί ήταν πολύ αναλυτικός ο Εισηγητής μας, για το πρώτο κομμάτι. Κύριε Ζαββέ, να το πείτε και στον κ. Σταϊκούρα, να το πείτε και στην Kυβέρνηση, χρειάζεται να ξέρουμε τη θέση σας για τον ευρωπαϊκό προϋπολογισμό. Έχετε το πρόβλημα ότι είσαστε μέλη του Ευρωπαϊκού Λαϊκού Κόμματος, ενώ οι Πράσινοι, οι Σοσιαλδημοκράτες, η Αριστερά, έχει καταλάβει ότι με το ενιαίο νόμισμα δεν είναι λειτουργική η ευρωζώνη με τόσο μικρό «ομοσπονδιακό» προϋπολογισμό. Δεν είναι λειτουργικό.

Εμείς έχουμε σαφέστατη θέση και όλα τα κόμματα τα προοδευτικά έχουν. Εσείς δεσμεύεστε από το Ευρωπαϊκό Λαϊκό Κόμμα, αλλά θα θέλαμε και την άποψή σας ως νότιοι ότι αυτό το πράγμα με τον χαμηλό προϋπολογισμό λειτουργεί υπέρ των κρατών μελών του Βορρά. Και έδωσε κάποια παραδείγματα ο κ. Συρμαλένιος για το πώς μπορεί αυτό να δουλέψει. Δεν μπορεί να κρύβεστε. Πρέπει να ξέρουμε ότι οι απόψεις σας για τον ευρωπαϊκό προϋπολογισμό είναι αυτές και αυτές και να τις συζητήσουμε.

Κύριε Πρόεδρε, μία τελευταία πρόταση προς εσάς. Ίσως πρέπει να οργανώσουμε μια συζήτηση στο πλαίσιο της Επιτροπής μας ακριβώς για τον ευρωπαϊκό προϋπολογισμό. Ευχαριστώ πολύ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο Υφυπουργός Οικονομικών κ. Γεώργιος Ζαββός.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Ευχαριστώ, κύριε Πρόεδρε και συγνώμη για την πίεση χρόνου. Νόμιζα ότι θα τελειώσει η συνεδρίαση 11.30’.

Θα ήθελα να συνοψίσω, σταχυολογώντας τις κυριότερες παρατηρήσεις και ενδεχομένως αρχίζοντας από τις παρατηρήσεις του κυρίου Αρσένη του ΜέΡΑ25, που μας είπε ότι ζοριζόμαστε, ότι φοβόμαστε, ότι τρέμουμε. Ναι. Και όλα αυτά, θα έλεγα, από ένα κόμμα του οποίου ηγείται αυτός, ο οποίος έφερε την Ελλάδα στον γκρεμό της χρεοκοπίας.

Χθες, ο υπουργός Οικονομικών έδωσε, νομίζω, μία ουσιαστική, καταλυτική απάντηση ουσίας, τεκμηριώνοντας πλήρως, το τι συνέβη την περίοδο εκείνη του 2015. Τις τράπεζες τις έκλεισε ο τότε Υπουργός Οικονομικών και η καταστροφική πολιτική του, με την οποία έπαιξε τη χώρα στα ζάρια και έστειλε στην ξενιτιά, ό,τι καλύτερο έχει αυτός ο λαός, αυτά τα χρόνια.

Παράλληλα, βούλιαξε τις τράπεζες. Είναι αυτό που προσπαθούμε, ακριβώς, να κάνουμε, από τη στιγμή που ήρθε η νέα Κυβέρνηση. Να διορθώσουμε βήμα – βήμα το τραπεζικό σύστημα και την οικονομία. Και αυτό μπορούμε να το κάνουμε μόνο γιατί υπάρχει κυβερνητική αλλαγή και γιατί υπάρχει μια αξιοπιστία σημαντική.

Ο κύριος Συρμαλένιος, ο εισηγητής του ΣΥΡΙΖΑ, είπε ότι φέραμε το νομοσχέδιο για το Ταμείο Χρηματοπιστωτικής Σταθερότητας επειγόντως. Κύριε Συρμαλένιε, το φέρνουμε υπερεπειγόντως και θα σας πω γιατί. Γιατί η μεταρρύθμιση του τραπεζικού συστήματος και της ελληνικής οικονομίας, δεν μπορεί να περιμένει, ιδιαίτερα, σε αυτή την περίοδο.

Βρισκόμαστε σε μία πολύ κρίσιμη περίοδο, όπου χρειαζόμαστε ένα τραπεζικό σύστημα, μεταρρυθμισμένο, δυνατό, ικανό να μπορέσει να μεταφέρει τους τεράστιους πόρους, που θα έρθουν από το Ταμείο Χρηματοπιστωτικής Σταθερότητας στην ελληνική οικονομία. Είναι αυτό, το μεγάλο ραντεβού αυτής της περιόδου, που έχουμε στο μυαλό μας.

Το ραντεβού, δηλαδή, για μια τεράστια μεταρρύθμιση, μετασχηματισμό και του παραγωγικού δυναμικού και του τραπεζικού συστήματος. Για να μπορέσουμε με αυτό τον τρόπο να πιάσουμε, τελικά, έπειτα από 40 χρόνια, τους μέσους κοινοτικούς όρους και να δει και αυτός ο λαός μια καλύτερη μέρα. Είναι αυτό το ραντεβού και μη χάνουμε, πραγματικά, τα δέντρα για το δάσος.

Είναι ραντεβού που περιμένουμε τέσσερις δεκαετίες, όταν δεν μπορέσε η Ελλάδα μέχρι σήμερα να το κάνει. Είναι, ακριβώς, αυτή η στοχοθέτηση της σημερινής Κυβέρνησης. Γι’ αυτό βιαζόμαστε, κύριε Συρμαλένιε. Γι’ αυτό δεν έχουμε καιρό. Γι’ αυτό έχουμε κάνει τη μέρα νύχτα, ιδιαίτερα και με τον «Ηρακλή», όπως ξέρετε, που κατόρθωσε μέσα σε ένα χρόνο και μόνο, να μειώσει σε 32 δισεκατομμύρια τα κόκκινα δάνεια.

 Για ποιον το κάνουμε;

Για τα μεγάλα μονοπώλια;

Για τις μεγάλες τράπεζες; Ή για τον Έλληνα πολίτη, τη μικρομεσαία επιχείρηση που πρέπει τελικά να μπορέσουν να δουν τους πόρους να πηγαίνουν και στις χρηματοδοτήσεις σε αυτούς;

 Είδατε ότι με τον «ΗΡΑΚΛΗ» αποτολμούμε ένα τριπλό εγχείρημα. Αφενός μεν μειώνουμε τα κόκκινα δάνεια και απελευθερώνουμε πόρους για να δοθούν στην πραγματική οικονομία.

Δεύτερον, μέσα από αυτό ενεργοποιούμε κυριολεκτικά και την κτηματαγορά, ώστε να μπορέσει να σηκωθεί και τρίτον ενεργοποιούμε αν θέλετε και την κεφαλαιαγορά. Δηλαδή, βρίσκουμε όλες εκείνες τις αναγκαίες δυναμικές συνέργειες, οι οποίες θα ετοιμάσουν τον τόπο να είναι έτοιμος να μπορέσει πραγματικά να τοποθετήσει στη σωστή μεριά τους πόρους που θα έρθουν από το Ταμείο Ανάκαμψης.

 Θα ήθελα να πω, ότι και ο κύριος Τσακαλώτος αναφέρθηκε στη στρατηγική που ακολουθεί η κυβέρνηση. Προφανώς, έχουμε στρατηγική και τη στρατηγική αυτή σας την εκθέσαμε και προχθές και σήμερα. Στη στρατηγική της ταχύτατης μεταρρύθμισης του τραπεζικού και χρηματοπιστωτικού τομέα εντάσσεται ακριβώς και η μεταρρύθμιση αυτή τη στιγμή του Ταμείου Χρηματοπιστωτικής Σταθερότητας. Αυτός είναι ο μόνος στόχος.

Η Κυβέρνηση δεν μπορεί να μείνει εσαεί στον τραπεζικό τομέα. Δεν μπορεί να παίξει τον τραπεζίτη. Πρέπει συστηματικά με συντεταγμένη πολιτική εξόδου την οποία έχει να σηματοδοτήσει ότι είναι ώρα όπου οι επενδυτές θα έρθουν και θα βάλουν τα λεφτά τους εκεί που πρώτα τα είχε ο ελληνικός λαός, γιατί η καταστροφή του 2015 ήταν η καταστροφή του Έλληνα πολίτη, του φορολογούμενου και του καταθέτη.

 Ακριβώς αυτή τη στρατηγική έχουμε και είπαμε, ότι φέρνουμε για το Ταμείο Χρηματοπιστωτικής Σταθερότητας σήμερα ορισμένες διατάξεις και απαντώ στον κ. Τσακαλώτο, ότι προφανώς θα έχουμε τη δυνατότητα να συζητήσουμε πλήρως και σε αυτή την αίθουσα και καλωσορίζουμε και τον ρόλο, τον οποίο πρέπει να διαδραματίσει μέσα στον επόμενο καιρό που του απομένει το Ταμείο Χρηματοπιστωτικής Σταθερότητας.

Αναφέρθηκα εχθές στις παραμέτρους, δεν θέλω να τις επαναλάβω.

Αναφέρθηκα επίσης ότι θα φέρουμε πράγματι διατάξεις με τις οποίες θα ρυθμίζουμε, θα εξορθολογούμε εκείνη την περίεργη, πράγματι, διάταξη, όπου πρέπει να έχεις 10 χρόνια εμπειρία, να είσαι μόνο χρηματιστής και τα λοιπά. Θέλουμε να ανοίξει αυτό και νομίζω συμφωνούν όλοι και εμείς και οι εταίροι.

 Είναι θέματα τα οποία φέρνουν και πάλι το τραπεζικό σύστημα σε μια δυναμική, αν θέλετε, κανονικότητα.

 Στα θέματα που αφορά, κύριε Πρόεδρε, την παρατήρηση που έκανε ο κύριος Λοβέρδος, αν και σε ποιο βαθμό ισχύουν εταιρικές διαδικασίες, δηλαδή, μία τράπεζα μπορεί να δώσει δάνειο σε κάποιον τρίτο, ο οποίος να συμμετάσχει στην αύξηση κεφαλαίου νομίζω, ότι εχθές ο εκπρόσωπος της Τράπεζας της Ελλάδος του απάντησε αρκετά σαφώς, λέγοντας στον κ. Λοβέρδο ότι «για το θέμα που έθιξε των εταιρικών διαδικασιών, προφανώς αυτό που υπονόησε είναι ορθό. Όσο δε για την απαγόρευση αυτή της άκρως ανησυχητικής διαδικασίας με την οποία μία τράπεζα μπορεί να δανειοδοτεί πρόσωπα, προκειμένου αυτά να συμμετάσχουν στην αύξηση μετοχικού κεφαλαίου της, προφανώς αυτή η συμπεριφορά δεν επιδοκιμάζεται εποπτικώς και θα πρέπει να λάβει μέτρα η Ευρωπαϊκή Κεντρική Τράπεζα, εάν κάτι τέτοιο διαπιστωθεί». Κλείνω εδώ την παρατήρηση του εκπροσώπου χθες της Τράπεζας της Ελλάδος.

 Ένα άλλο σημείο, κύριε Πρόεδρε, και επανήλθαν σε αυτό αρκετοί από τους προλαλήσαντες, αφορά το θέμα της λεγόμενης ασυλίας.

 Θα ήθελα να πω, ότι και σε αυτό το θέμα η ρύθμιση, την οποία έχουμε κάνει στηρίζεται και στην απόφαση του Αρείου Πάγου.

Δηλαδή, απόφαση, βάσει της οποίας λειτουργεί ένας νομικός παραλληλισμός μεταξύ αυτών των διατάξεων, οι οποίες αφορούν τα στελέχη των τραπεζών και διατάξεων, οι οποίες αφορούν τα στελέχη του Ταμείου Χρηματοπιστωτικής Σταθερότητας, οι οποίες ασχολούνται με συναφείς δραστηριότητες.

Θα ήθελα να δω, αν μου διαφεύγει κάποια άλλη βασική παρατήρηση, κύριε Πρόεδρε, ειδάλλως νομίζω θα πρέπει να κλείσουμε και θα έχουμε αύριο τη δυνατότητα να συζητήσουμε και πολύ πιο λεπτομερειακά και σε άρθρο, αλλά και στις βασικές αρχές.

Δεν νομίζω, όμως, ότι μέχρι σήμερα έχει ακουστεί πραγματικά κάποια συγκεκριμένη πρόταση ή σημαντική ένσταση πάνω στο θέμα ειδικά της μεταρρύθμισης του νόμου του Ταμείου Χρηματοπιστωτικής Σταθερότητας, το οποίο φέρνει η Κυβέρνηση προς ψήφιση αύριο.

Σας ευχαριστώ πολύ.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ):** Κύριε Υπουργέ, η παράταση για τους ειδικούς διαχειριστές.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Κυρία Μανωλάκου, είναι θέμα του κυρίου Σταϊκούρα και του κυρίου Γεωργιάδη θα σας δώσουμε σαφή απάντηση, μην ανησυχείτε δεν θα αφήσουμε τίποτα αναπάντητο και χωρίς την εξήγηση που χρειάζεται.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι στο σημείο αυτό ολοκληρώθηκε η συζήτηση του σχεδίου νόμου του Υπουργείου Οικονομικών: «Κύρωση της Απόφασης (ΕΕ, ΕΥΡΑΤΟΜ) 2020/2053 του Συμβουλίου της 14ης Δεκεμβρίου 2020 για το σύστημα των ιδίων πόρων της Ευρωπαϊκής Ένωσης και για την κατάργηση της απόφασης 2014/335/ΕΕ, Ευρατόμ και άλλες διατάξεις».

Πριν προχωρήσουμε στην ψηφοφορία επί των άρθρων και του συνόλου, ανακεφαλαιώνουμε με τις θέσεις των κομμάτων επί της αρχής.

Η Νέα Δημοκρατία, δια του Εισηγητή, κ. Καραγκούνη, ψηφίζει υπέρ.

Ο ΣΥΡΙΖΑ, δια του Εισηγητή, κ. Συρμαλένιου, επιφυλάσσεται.

Το Κίνημα Αλλαγής, δια του Ειδικού Αγορητή, κ. Λοβέρδου, ψηφίζει υπέρ.

Το ΚΚΕ, δια της Ειδικής Αγορήτριας, κυρίας Μανωλάκου, ψηφίζει κατά.

Η Ελληνική Λύση, δια του Ειδικού Αγορητή, κ. Βιλιάρδου, επιφυλάσσεταικαι

το ΜέΡΑ25, δια του Ειδικού Αγορητή, κ. Αρσένη, ψηφίζει κατά.

Εισερχόμαστε στην ψήφιση επί των άρθρων. Τα άρθρα 1 έως και 9 γίνονται δεκτά;

**ΠΟΛΛΟΙ ΒΟΥΛΕΥΤΈΣ:** Δεκτά, δεκτά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Επομένως, τα άρθρα 1 έως και 9, γίνονται δεκτά κατά πλειοψηφία.

Τέλος, γίνεται δεκτό και το ακροτελεύτιο άρθρο και ερωτάται η Επιτροπή εάν το σχέδιο νόμου γίνεται δεκτό στο σύνολό του.

* Δεκτό κατά πλειοψηφία.

Συνεπώς, κυρίες και κύριοι συνάδελφοι, το σχέδιο νόμου του Υπουργείου Οικονομικών «Κύρωση της Απόφασης (ΕΕ, ΕΥΡΑΤΟΜ) 2020/2053 του Συμβουλίου της 14ης Δεκεμβρίου 2020 για το σύστημα των ιδίων πόρων της Ευρωπαϊκής Ένωσης και για την κατάργηση της απόφασης 2014/335/ΕΕ, Ευρατόμ και άλλες διατάξεις» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αναστάσιος Δημοσχάκης, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Εμμανουήλ (Μάνος) Κόνσολας, Θεόφιλος Λεονταρίδης, Ιωάννης Μπούγας, Θεόδωρος (Θόδωρος) Ρουσόπουλος, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Κωνσταντίνος Σκανδαλίδης, Διαμάντω Μανωλάκου, Βασίλειος Βιλιάρδος και Κρίτων – Ηλίας Αρσένης.

Τέλος και περί ώρα 11.55΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**